url: =Tulaai Leitung Thuthang Tuamtuam Updates March 18, 2014\nTedim khuapi ah GZA khawmpi nuamtak in kizo thei cihthu kiza hi. Minam vaai ah Zomi chiding thukimna ngah cih in mina ading masuan lianpi seemthei cihthu kiza hi. Ahizong in party vaai ah party nasephilo, kihelloding ci napi USDP party, NLD cihte pan mi kisam in ZCD party in discrimination thuak cihthu kiza ahihman in lunghihmawh huai mahmah kasa hi. GZA sung ah ngalulok pawlkhat naluut hileh kilawm ta hi. GZA,ZCD,ZYA teng khut khat tawi khekhat khaaibang a ma ongpan kei uhleh Zomi masuan kilawh cinglo khading hi.\n· Kawlgam gam Inteekna tawh Asian gamte kipawlna makaai asepzawh akhatveina Asian gam khangnote khawmpi Yangon khuapi ah March 17 pan nithum sung kibawla, Asian Cinema lahkhopna zong Nypidaw ah March 17 nipan mah in ni thumsung nopcitak in kibawl hi.\n· Libya gam tuipi tung ah Namgimtuipua N Korea dialkhai akhai akici Tembawpi Libya gam tapong khenkhat in khakhat sung amatcipna pan March 17,2014 ni in US paltan te in mankik in asawtlo in Libya gam tuipeu ah puakkik ding hi ci in Pentagon gaalkaap phualpi pan March ‘ ni in taangkokhia uhhi.\n· Ukraine gam Crimea tuikulh kumpi thuneite in March 16,2014 ni in Russia tawh kigawm ding leh gawmlohding mipi tung Mee la uha 97% sang atamzaw in Russia tawh kigawmding deih uh ahihman in March 18, 2014 ni in Crimea thunei te leh Russia President Vladimir Putin te in Russia gam suahna thukimna Suaikai ta uhhi. HIh thu hang in nitum na gam te leh US te in diksa hetlo uh ahihman in US te in Russia gammi mihau 20 te neihsa te kamancip uhhi ciin Innkangpi pan March 17,2014 ni in taangkokhia uhhi. Ukraine kumpi in zong thuakzonawnlo uh ahihman in Crimea gamlam manawh in paltan pawlkhat sawlta uhhi.\n· US Presient Obama I angkawineem ahi First Lady Michelle Obama March 18, 2014 ni pan kaalkhat sung China gam vangaihzin ding in kuankhia ta a bangteng vakikumding cihthu kitaangko nailo hi.\n· Abeisa kha nih laaipan Thailand gam Bangkok Khuapi sung ah kumpi deihlo mipite lungphona hang in kumpi te thukhuntawm akhauh mahmah pawlkhat lungphona anei mipi te daaita ahihman in March 18, 2014 ni in kibeisak ta hi ci in Thailand thunei te in taangkokhia uhhi.\n· USA gam Seattle khuapi gei ah KOMO thuthang te thukan nih Helicopter tawh aleeng kimlai March 18, 2014 ni in kia in akangtum uh ahihman in si hi ci in KOMO thuneite in taangkokhia uhhi.\n· Malaysia gamte neihsa March 8 ni a amang vanleeng pi tudong gam 22 bang in zonghuan in 4 million square kilometer bang kizong khin himah leh atun abanna kithei zonailo ahihman in Chinese vanleeng tung a amang te tanau te in thukician katheinuam uh ci in March 18, 2014 ni in ann ngawl in lungphona deihna ngetna nei uhhi.\n· Venezuela gam mipi buaina khangseem ahihman in Canada gamte in Canada gampan khualzin vanleeng leengsaknawnlophot ding in March 18, 2014 ni in thukimna leh taangkokhiat na khat nei uhhi.\n· Israel gam pang GOLAN Height tawh gamgi dung to ah gaalvil a apai kawikawi Israel gaalkaap 4 March 18, 2014 ni in mine sukha ahihman un liam uhhi ci in Israel paltan thunei te in taangkokhia uhhi.\n· Malaysia gam a mang khualzin mipua vaanleeng pi amanna tawh kisai in Malaysia kumpi thunei lamte in kumpi langpang makaai Anwar Ibrahim geelna hikhading hi ci in angawhna tawh kisai in March 18, 2014 ni in Anwar in thalnial pah hi. Kumpi te ngahna ahaang ahihleh hih vanleeng hawlCaptain Zaharie Ahmad Shah peen Anwar party ah alawp mahmah athahat mahmah amimuan khat ahihi.\n· US president Obama in Palestinian President Mahmoud Abbas March 17,2014 ni in Innkaangpi sung ah Israel-Palestine kikaal thu kikumding in kimuhkhoppih a nung mahmah inzong Israel kumpipa tawh kimukhawm uhhi. Israel in kha 7 sung Israel-Palestinian kilemnading zawltuah asepna ah ahoihlam ding sang siatektek zaw ci in thukante in genkhia uhhi.\n· US gammi California state a teeng Nicholas Teausant kum 20 Washington state pan Canada luutsim in Syria gam ah gaaldoding in apaisim sawmna pan March 17,2014 ni in US thunei te in man uha terrorisms activities tawh man uhhi.\nLungdam zeel ei leh


timestamp: atn

url: =Ki Puah Phat Huai~Biakpiakna - Zomi History Ki Puah Phat Huai~Biakpiakna - Zomi History\nHome > Pasian Thu > Ki Puah Phat Huai~Biakpiakna\nKi Puah Phat Huai~Biakpiakna\nNang hong cituam ka hikei hi. Nang leh kei in ih phutkhak leh ih zat thute ngaihsunpha leng a ki puahphat huai thu pawl khat anuai ah ih ki kum nuam hi.\nStop Lai Siangtho : Biakinn sungah simsim ding hilo hi. Ih mai ah Thu ki gengen in tua thu ngailo liangin ki khop sungin laimai 5 bang zo liangin Lai Siangtho sim ding hilo hi. Thu aki genleh thungai ding hizaw ihih manin Lai Siangtho sim hun ding hilo hi.\nTentan teh : Tentan ki piakna aom ciangin Lai Siangtho ki sim tangtangin ki sit tel ahih manin ahi ding mah ahihi. Tua hun sungin a ki samlo thupeuh ki hoho ding hilo hi.\nLa aki sak teh : Mipi in Lasa ngaingai hi. Tua sungin nang na La deih, ih hoihsak zonzon ding hilo hi. Lungsim takpi tawh sak ding hanciam ding ahihi.\nThungai ding : Thungailua ki sa Thugenten gen kilh khatpeuh aneihteh a nung panin nuihsansan ding hilo aa, lungsim thungetna tawh panpih ding hizaw hi.\nLasa pawl : La na sak khitteh mi ah zong limtak in ngaihsak in. Lasak a uk diakdiak pawl khat amau Lasak amanteh sungtum pusuah cihpeuh muh thadah mahmah hi.\nTa neihte : Biakpiakna sungah Tate ganhing bangin khahzau gawp ding hilo hi. Naupangte koihna, ki mawlna aomleh tua lam ah na koih utleh koih in. Tua ahih keileh na ngei ah tu sak in.\nNungak Tangval : Biakpiakna sungah na tutkhop utleh tutkhop theihluat hi. Ahi zongin puanza peuh zawngkhawm cihpen ki lawmlo hi. Kuamah in hong ki pakta lo hi. Paalpi paak na bat hangin na ngamtat a etlawm keileh a ki zangh theilo Danbel sia tawh ki banglel hiteh.\nMusic tumte : Mipi mai ah no bek hong ki en ahih manin ki hih lulu lo ding aa, no mau tumbek a gin ngaih pen dingin ut ken. Bil am lel hi.\nNekna : Nek theih tuamtuam Tate ading pua zeizai cihpen inn panin An pia manlo ihihna ki langlua hi. Ih gitnat lohna mite kiangah laklak lo ding hi. An na piak man kei aa, nek theih na puakleh Biakpiakna sungah pialo ding cin aa, mun hoih khat no bek in zangh un.\nHun manteh : Na ngei ah ninthem aom khak ding en inla aomleh puah siangin. Ki phu gawp zenin pusuah ding hilo hi. A hih theileh na kim ate tawh khut ki lenin mangpha maw kici ding hi.\nHih a tunga teng peuhmah kei a ki pan a ki sin huaizia ka phawk kik aa, a zuisa leh a zangh siamsa te adingin thupilo abat hangin a ki sin nailo khat peuh adingin a nuamtuam kha tam cih ngaihsun ing.\nA Siangtho, a namtui, a thupi Biakpiakna ih zat kim theih ding lunggulhna lianpi tawh.......\nPasian Thu 8:59:00 AM\nItem Reviewed: Ki Puah Phat Huai~Biakpiakna Rating: 5 Reviewed By: Thang Thawn Tuang Guite


url: =ZYA News: Rakhine buaina UN Security Council ah & thutuamtuam :: ZOMI DAILY\nposted on 19 September 2017 at 4:43 pm Lomkholna: News, Zomi, ZYA\nZYA News (September 15): Rakhine buaina UN Security Council ah & thutuamtuam\nZYA ZUM INN PIAKKHIAT NA : ZYA Zum inn thak lamnading tukal sung ngahna thak te:\n448.Pa Ngin Za Khai, Phai Ks. 30000/-\n449.Pa Lo Sian Khup, Kalay Ks. 150000/-\n450.Pa Kap Thang, Phai Ks. 30000/-\nZYA DVD KIKHAWM KHIA TA : ZYA in cimawh dongtuakte huh zawh nading lunggulhna tawh i bawl ZYA Series Vol-II pen tu in muntuam gamtuam ah kihawm khia ta a, USA leh Australia gamsungte pen ZYA panin Committee te paisawm ngiat i hih manin kihawm nailo hi. Tua lo tengah kihawmhawm ta ahih manin Zomi a kua mapeuh in tha i piak ciat nading leh Youtube leh Copy bawl loh dingin kithum hi hang. Original DVD khat Ks. 2500/- tawh ong leisak khempeuh ZYA nasepna ah mapang khawm i hi hi.\nKHUADO VAI ZAKSAKNA : Zomite ngeina thupi mahmah ahi Khuado pen a ni kibangin bawl ding ZYA in lungulhna kinei a, kumcin khawmpi thukhensatna ah GZA panin ani kician Kumpi theihpihna ingah masiah October (Khuado kha) khalikni pen Khuado a pini-in zatdingin thukimna nei khin hihang. Tua ahih manin ZYA omna khua khempeuh in Khuado kha khalikni ahi Oct 5, 2017 ni-in Khuado pi ni-in zatciat dingin ZYA Zumpi panin kong tangko uh hi.\nZYA AH CLERK KIDEIH : ZYA Zum ah hunbit Clerk sem ding nungak khat kideih mahmah hi. Computer ah laigelh thei, sum sazian lam (Accountant) zong asiam mi hi ding hi. A lunglutte in ZYA Secretary Pa Mungpu 09400311770 leh ZYA Zum ah nongkan nadingun kong zasak uh hi.\nZOFA – CUP 2017 ZAKSAK NA : A 12 veina ZOFA – Cup 2017 a kimel ding Team 16 te in CV Formte Sept 23, 2017 lapin nong puak kimciat nadingun kong zasak uh hi. Kum leh mimal tawh kisai limtak in hongkisit ding ahih manin khemna hong kimuh, hong kitheih leh na team bup un hong kizahlo ding ahih manin ZOFA Committee te khemsawm selo in aman in hong kihel ciatna dingun kong zasak khol uh hi.\nZYA TUIMUI MAKAI THAKTE : ZYA Tuimui khua in panmun kitel kik uh a makaiding anuai abangin kipsakna nei uh hi.\nPresident : Pa Tun Za Kap\nVice President : Pa Thang Khua Lian\nSecretary : Pa Gin Lam Sing\nAsst. Secretary : Pa Langh Za Ai\nTreasurer : Pa Thang Lian Khual\nAsst. Treasurer : Tg. Khup Suan Dal\nAccountant I : Tg. Thang Lian Kim\nAccountant II : Pa Kham Khua Siam\nKUMPI-IN THUSUAH BAWL : Gamsung thupiang tuamtuamte hangin biakna khat leh khat minam khat le khat kipawlna khat le khat kitel khialh theih nading phonete panin Message, Facebook le Messenger, Viberte tungtawnin a at, agelh, ahawmkhia a om leh thukhun om bangin thukibawl ding ci-in Sept 9, 2017 ni-in Nyi Pyi Taw Kumpi lampanin thusuah bawl hi.\nKAWLGAM GAMDANG ZUM PAN THUSUAH : Rakhine State ah ARSAte ngongtatna tawh kizomin, Kawlgam sungah ngongtatna lamsang abawl peuhmah bangbangin ahang napaulap nazong zongin hong kimaisak hetlo dinghi ci-in Kawlgam gamdang zumpi panin thusuah khauh khat suah uh hi.\nKAWLGAM ISLAM TE’N THUSUAH BAWL : Kawlgam sung a om Islam kipawlna panin Sept 9, 2017 ni-in thusuah leh Islam biakna zuite tung pilvang tak leh kidawptak in om ding tangkona nei uh hi. Hih Islam kipawlnate in Rokhine State sunga Arakan Rohinya Salvation Army kici (ARSA) te gamtatna zong nasiatak in kamawh sak uh hi ci-in tangko hi.\nKAWLGAM THUDOTPI LEH RCCS/SSA : Kawlgam thudotpi Daw Aung San Suh Kyi-in Nyi Pyi Taw ah Sept 11, 2017 ni-in Shan State puahnuam Shan gam galkap (RCSS/SSA) makaipi U Yawd Serk leh alawmte Kawlgam sung kilemna omna ding tawh kisai-in kimuh pihna nei hi.\nKUM 90 NUAI PITEK PUTEKTE : Kawlgam sung a om gammi kum 90 nuaisiah pitek putekte zong mai kum Budget ciangin mi khat Ks. 10000/- ta huhna piak ding in Vuanzi Dr. Win Myat Aye in gen hi. Pasian in khangsauna thupha kapia ding acih pen hihte pawl zong hi pahlel hi, kumtam thupha ahi hi. (hihpen kum 90 tungsiah ahizaw khatammaw???)\nU WIN TIN FOUNDATION : Hantawati U Win Tin Foundation panin NLD thudotpi Thura U Tin Oo leh gam le lei adingin gim thuak thongkia te mi 12 te tung ah huhna sum Sang 28 piakkhiatna nei uh hi. U Win Tin Foundation in tu niciang hi bangin gam le lei ading thongkia bawlsiat thuak mi 632 huh khinin, tu kum sungin mi 160 huhna pia in, huhna Sang 1900 val piakhia khinta hi.\nA 72 VEINA UN KHAWMPI : Leitung gam 200 val kipawlna United Nations (UN) i a 72 veina gam makaipite thu kikhopna Sept 12-18, 2017 kalkhat sung thu kikupna ah Kawlgam thudotpi Daw Aung San Suh Kyi kah dingin lamen mahmah ta leh uh, Rakhine State buainatawh kisai thudotna tuamtuam neihsawm mahmah kawmkal ah Daw Suh Kyi-in Kumpi Henry Van Thio UN kah dingin sawl hi.\nRAKHINE BUAINA UN SECURITY COUNCIL AH : Rakhine State buaina pen tuting UN khawmpi panin kikupna kinei dinga, tua panin UN Security Council ah kikup toh ding ahih manin UN Security Council dong a tun toh loh na dingin Kawlgam makaipite in Sen leh Russia te zol bawl uh hi. A zenzen in UN Security Council tung to henla, Me (Vote) khia in kizo hi leh UN galkap te in nahong sem ding uh ahih manin kideih masa hetlo cihna hi.\nRAKHINE SANG SIATE VAI : Rakhine State sung a om, Maungtawh Buthidaung Yathedaung sungteng migilote buaisakna tawh a tai Sang Sia/Siamate, amau Sang Sia sepna mun ciat ah laihilh nasem dingin Sept 12, 2017 ni-in a paikikciat nadingin Kumpi lampan zaksakna bawl uh hi.\nRAKHINE BUAINA VAI : Rakhine State a Bangali buaina tawh kisai-in gam tuamtuam panin Kawlgam Kumpi mawhsakna, adiakin Kawlgam thudotpi DASSK mawh sakna tam mahmah kawmkal panin Leitung gam maikai minthang ahi Australia Prime Minister term nih asem Kiben Rode, America Kumpiin Kawlgam ah Chief of Mission dingin hong paisak Parets Laan Cluck, America gam dang zumpi panin South East Asia lam sai makaipi Patrick Mafite in tu tadih in Kawlgam leh Daw Suh Kyi pen mawhsak huai pahlo ding hi, amah zong Noble Peace ngah khat banah kum tampi Kawlgam Democracy ngahna dingin haksatna thuak khat ahi hi ci-in gum mahmah uh hi.\nUS DP MP U MAUNG SHWE : Kum 2010 kitel laiin USDP Party panin tel cing U Maung Shwe pen tulai tak Rakhine State Bangali buaina tawh kisaiin thapia pawl ah kihel ahih manin thu kibawl ahihmanin USDP panin zong hawlkhia pahlianin, Party tawh kisai na omnawnlo hi ci-in Party makai Dr. Nanda Hla Myint in gen hi.\nRelated: ZYA le Zomi khangnote sep ding ~ Hau Za Cin\nTAUNGDWINGYI BUAINA BAWLTE VAI : Magwe Region, Taungdwingyi ah maituam thuahkhangno 50 tangin Kawlgam lapi sa in suangtum tawiin Muslim biakinn (Mosque) suang tawh deng uh a, palikte in mipite ciah dingin a sawl hangun ut lo in a tawpna ah palikte in mipi khenthangin makai Hnin Ko Ko, Soe Thu, Thein Zan Htay, Naing Aung Htet leh Sithu Aungte man uh a, hih buaina bawl upmawh pawlkhat zong matkhiat dingin a kihanciam laitak hi.\nINDIA AH CURFEW PHUANG : India gam Rajasthan State sung Jaipur munteng ah mipi leh palik kikal ah kitelkhialhna hangin kibuai-in mikhat si-in mi tampi-in liam lawh ahih manin India Kumpi-in Jaipur munteng ah nitak kua mah pusuak theilo dingin Curfew phuang uh hi.\nPrevious: USA, Georgia sanginn huangsung ah sangnaupang khat palik te’n kaplum\nNext: Jack Ma (Alibaba Founder) in khangno te ading deihsak thugenna


url: =Son Ngul & Phuung Thuam :: ZOMI DAILY\nposted on 6 December 2014 at 5:57 pm Lomkholna: News, Zokhai\nPu Son Ngul-pen Ciimnuai Hausapi hi-a, Tg. Phuung Thuam-pen tagah, thumaan, tangvaal khat ahihi. Amaute-nih holim zeel-a, tuate’ lakpan-in themcik kong’ hawmsawn-hi.\nTg. Thuam: Khangto na-cih akoicidaan ahia, Pu Ngul? Ningkum-inbel baangkua kawmzawl nuainung tanbek hiveng-in, tu’n baangkua kawmzawl tungnung tanbang phata veng-e.\nPu Ngul: Ahilo-tata! Khangto cihteh, na lianpipi ngaihsun theiding, geel theiding, seem theiding, cihte-e! Tua na’ tun na-khan zenzen peuhmah agen hi khang-ei.\nTg. Thuam: Pu Ngul, ahihleh nang bang na-geel-a? Kenbel ka’ nu bek-tawh hi-in, “kuan ni-ei” hong cihleh kuan, “tawl-om ni-ei” acihleh tawl-om cihciang longal bangmah theih nei sekei mahveng-e.\nPu Ngul: Tua ahihve kacihcih. Na’ nu om nawnlo hileh apapai na-hi tave! Nanglehnang-a ngaihsuntawm theilo. Kei’ geelna-bel, Pawigaal, Meiteigaal zogawp ding-in, Ciimnuai phungpha sakding cihkhawng ai-ve!\nTg. Thuam: Ka’ nu a-om nawnloh ciang-a keiguak ka-mapan siam nading-a ka’ nu’ thuthu amang-a kinei hiveng. Nang’ cihdaan-a, kei’ khantoh nading-a midang khatpeuh asup/aguallelh sese akuul loding lampi azongzong hiveng-e.\nPu Ngul: Na’ thumuhna toiilua mahmah laai-ei. Thu saupipi ngaihsunding, geelding…..\nTg. Thuam: Atua-e, ken muhkholhna neilo kahih ciang-a, Ciimnuai khantoh nading nang’ geelna hongdong hiveng. Pawi leh Meitei ziak-a Ciimnuai aphungpha-lo ahihleh tua gaalte a-omlo hileh Ciimnuai hong koici phungphat theiding cih hive-aw, ka’ theihnop! Tua ahihleh, “phungpha” ding na-cihteh akoici daan-inmaw, Pu Ngul?\nTg. Thuam: Tua khangto na-cihliantak hive-aw, ka’ theihnop!\nTg. Thuam: Aw, “hau” nacihteh, ahihleh nang hau na-kisa hialeh Pu Ngul?\nPu Ngul: Mihaii! Hau lehang I’ duhduh ne/dawn, I’ deihdeih neiding ahikeidia? Nang-tawh kiho-pen noksak mahmah veh-aw!\nTg. Thuam: Ha, Pu Ngul, nang na’ duh mahmah, na-neekloh bang om ahia? Seennial sa naduh lehzong hong matsak nuamphial ing-e. Genpong dihve, bang-a, naduhpen?\nPu Ngul: Thebaw Maangpa’ “mehkuang zakhat” acihte-khawng I-lunggulh keidia. No khawngte-in za-zong za-kha ngeilo laaiding hive uhcin.\nTg. Thuam: Za-ngei hetkei mah-ing. Nang tuate na’ lunggulh mawk, ciam-ngei na-maw, Pu Ngul? Lim-amawleh?\nTg. Thuam: Na’ gengenteh, khantohna-pen neek ngeiloh mehlim mahmah-khawng lunggulh theihna cihdaan hi’ntehmaw? Keibang, ka’ nu-in vaaimiim ciim lak-a akhah maainote uumkeu sung-ah zasan-tawh hong gawisak mahmah limsa ngaungau ing-a, tua na’ cihte atheih-a theilo, lunggulh vetlo kaive. Lunggulh thei zenleng naakgim huai luading aive, kei’a ding-in, naci-na? Khantohna nacihcihbel lunggulh keimai ing-ei, Pu Ngul?\nPu Ngul: …….\nPrevious: Zomi Idol in nang hong sam ~ JK Kam\nNext: Zomi te tenna tedim Khuapi in Topa ompihna a ngahna te


url: =Tulaai Leitung Thuthang Tuamtuam Updates March 16, 2015 :: ZOMI DAILY\nposted on 17 March 2015 at 8:13 pm Lomkholna: Khawmpau, Myanmar, News, World, Zomi\nPrevious: Ama’n Kei Hong It Hi! ~ Rev. Zam Khat Kham\nNext: Sem nawnlo ding’ Hoih\nKawlgam aitang Singapore ah Tchouk Ball a kimawl ding Zomi te\nChristian Hymn te’ tangthu: Eite’ Ki-Itna\nMinam itna ~ Tdkhen


url: =Khensatna mann anei Damiah bupa :: ZOMI DAILY\nposted on 27 March 2015 at 12:43 am Lomkholna: CinNgaih, News\nKumpipa khat in azi ding nungak melhoih mahmah khat la hi.Hih thu hang in kumpipa nu leh pa alung nopsak lo hi.Tua ahih man in kumpipa kiang ah anu leh apa in banghang in nazi ding in la teitei na hi hiam ci in dong uhhi. Kumpipa in ahih leh Aman hong ngai mahmah ahih man in alungsim gamtat nate khel zo ning ci in dawng hi. Kumpipa nu leh pa te in ahih uh leh singkung akawi khat aliat khin ciang tangsak theiding na hi hiam ci in dawng hi.\nNikhat kumpipa leh azi gamlak ah hong vak uhhi. Lam et hetloh pi in Damaih bupa tawh hong kituak uh ahih man in hong kibuan uhhi. Kumpipa in hong zo ahih man in atawl hong mek in that lupding in hong sawm hi. Ahih hang in Damiah bupa in ahih thei zah in hong dal zel ahih man in that zo lo ahih man in kumpipa in azi kiang ah namsau hong pia in ci in ngen hi.\nAzi in zong namsau la pah a abul Damaih bupa pia in ahiam nalam Kumpipa pia hi. Kumpipa in namsau ahiam na lam la in akhut tawh hong man pah ahih man in akhut hong sisan ziahziah hi. Asawtna ciang Damiah bupa in Kumpipa that lum theihi.\nKumpipa hong that thei khit ciang Damiah bupa in Kumpipa zi kiang ah “bang hang in namsau abul lam kei hong pia in kumpipi hong thatsak na hi hiam,” ci in dong hi.Kumpipa zi in bang cih dawng ding in na lam en hiam? Kumpipa zi in kumpipa sang in nang hong ngai zaw ka hih man hi ci in dawng hi. Damiah bupa in zong Kumpipa zi akhualzin na ah tonpih pah hi.\nAhih hang in Damiah bupa in Kumpipa zi ii asamzang khat na ngawng zong lawngsak lo hi.Lui khat kankul ahih man in Damiah bupa in kumpipa zi kiang ah Awle tam ahih man in ii vante puakawm in lui ken kantan masa ning ci hi. Damiah bupa in lui akan khit tak teh Kumpipa zi kiang ah ii nih in kiteeng leng kei sang hoihzaw pasal mu le teh kei hong thatsak ni teh ci in Damiah bupa in Kumpipa zi lui ngal ah nusia in paisan hi.\nHih atung a taangthu en leng, tulaai khuahun siatna ah ki omta ih hih man in ka zi/ka pasal sang in nang hong ngai zaw in hong kici leh hong ngai keeng ci in la, kei sang hoih zaw mu leh teh hong taisan ni teh ci in hopih nawn kei in. A lungsim agamtat khelzo lel ning e,cihna tawh zi ding pasal ding in la kei in. Zi ding pasal ding khat na nu na pa te hong awi loh lawmlawn khat pen ngaihsut phapha in.\nNu leh pa lam tawh kisai in enleng ih pu ih pa te in thu khun tuamtuam na nei uhhi.Mi zi mi ta hingsuan sak cih pen na deih hetlo uha, innkuan nuam zong omlo cihi. Mi zi mi ta tawh mawhna pen sih na zah dong tung bang in thupi sak uha, lawili lawi giat na kiliau sak uhhi.\nIh pu ih pa te in itna kip nei in nupa kikhen ding pen na deih hetlo uha, phualva bang uhhi.Tua ahih man in nupa kawmkal ah kikip mahmah a, nam dang te in hong ngaihna hang zong ihmel ihsa mi sang in ahoih zawh man hi hetlo in ih nupa thu ah ih cihtak man ahihi.Tua hi in Laisiangtho tawh ihpu ih pa te gamtat na kituak mahmah hi.\nLaisiangtho ah en leng, sihna leh mi dang tawh amawh lo buang nupa te kua mah in khen kei hen cihi. Pasal khat in azi ma in numei dang atenpih leh numei tawh amawh hi a, akima numei atenpih pasal zong numei tawh amawh mah ahihi. (Matt.5:32;Luka 16:18) Cin Ngaih\nPrevious: Khristian innkuan leh Piakkhiatna ~ T. Sawm Lian\nNext: Thupulakna: ZIUSA leh ZYA Makaite UN Khawmpi kah ding


url: =Added : 2016-03-22 Views :33K\nTags paul ding hong leh ding paul leh hong ahi tua pasian thei hiam thu zong thukham mite sungah cih\nDownload Presentation - The PPT/PDF document "PAUL: A" is the property of its rightful owner. Permission is granted to download and print the materials on this web site for personal, non-commercial use only, and to display it on your personal computer provided you do not modify the materials and that you retain all copyright notices contained in the materials. By downloading content from our website, you accept the terms of this agreement.\nPAUL: A - Description\nMASUAN. . LEH. A . THUPUAK. Lesson. 12 . for. . September. 19, 2015. Paul in a . tuah. . khak. . minam. . tuamtuamte. . kiangah. ama . thupuak. . hong. . hawm. . khia. hi. . Eite’n. . ID: 265520 Download Presentation\nL M Me J VL M Me J VVACAESLAIREST PAUL la FoullyST PAUL Lyon\nPresentations text content in PAUL: A\nPAUL: A MASUAN LEH A THUPUAK\nLesson 12 for September 19, 2015\ntuah khak minam tuamtuamte kiangah ama thupuak hong hawm khia hi. Eite’n zong tua a tawntung gospel thu mah ngeina kibanglo, minam leh biakna kibat pihlote kiangah koici hilh ding ie hiam?\nLeitung bup thumann hilh hi:\nA thuhilh dan nam tampi zang hi:\nPaul pen tumdang in Gentile te kiangah a kipuak hi napi, a nasepna Jews te kiang ban hi (A nasepna Roman Empire bup kizeel hi).\n“Jew-te in lim lamdang ngen uh a, Greek-te in pilna a zong uh hi.”(1 Corinthians 1:22)\nKIDEMTE & GALKAPTE (1)\n“Tai kidemna ah a taite khempeuh tai uh a, ahi hangin khat bek in pahtakman a san lam thei lo na hi uh hiam? Pahtakman na san theih nading lam lamun tai un. Kidemna-a kihel dingte peuhmah nakpitakin a kisin uh hi. Amaute a kisia thei lukhu ngah dingin a kidem uh hi. Ahi hangin eite in a kisia thei lo ding lukhu ngah dingin i kidem hi.” (1 Corinthians 9:24-25)\nPaul in atawntung thumann hilhna ah atelpen ding gentehna tawh na hilh hi.\nTai kidemna ah gualzawhna thaman sangin ding tai uh hi. Tua mah bangin thu-umte zong tawntung nuntakna ih ngah nadingin nuntak khiat ding kisam hi.Kidemna ah kihel dingte in lukhu a ngah nading un khauh takin kipum ki-uk uh hi. Thu-umte zong lukhu a ngah nadingin Pasian deih banga nuntak ding ahi hi.\nTAI KIDEMTE & GALKAPTE (2)\n“Christ Jesu galkap hoih bangin haksatna kote hong thuakpih in. Galkap nasem mi kuamah in tangpi vai vasaipih loin amah a makaih mangpa a lungkimsak nuam hi.” (2 Timothy 2:3-4)\nRome galkapte Roman Empire sungah kiheh thang uh hi. Paul in hih omzia thu-um mite etteh dingin zang hi.\nGalkap khat ciat in thuak ding leh galkap alut sak thuneite’ sawlna man ding ut uh hi. Thu-um mite zong Pasian sila citak te suak in, A gam sung hong lut sak Jesuh ih lungdamsak ding ahi hi.Paul in Christian galdo nadingin galkapte vanzat-te mah gentehna in hong zang hi. Ephesians 6:10-18: upna, thutangna, thuman thutak …\n“Tua hileh hih upna tawh eite in thukham guaksuaksak i hi hiam? A hi peuhmah kei hi! Tua hi lo zaw in eite in thukham i kipsak hi.” (Romans 3:31 NIV)\nPaul in “thukham” cih laimal a laikhakte sungah tam veipi na zang hi. Gtn, “Pasian thukham”, “Moses thukham” (1Co. 9:9) leh “mawhna thukham” (Ro. 7:25).Khat veivei amah leh amah a kinial tawh kibang liang hi: Amah’n “thukham nuai ah” (1Co. 9:21) ka om, ahi zong “thukham pan ka suak ta.” (Rom. 7:6).Judah te in mi khempeuh zuih ding a kikheel lo, tawntung Pasian thukham leh Israel minam sung bek aa kizang ngeina thukham tegel ii kilamdanna a khen siam theih ding uh kisam hi.\n, Paul in\nRo. 13:8-10; 1Co. 7:19; Ef. 4:28; Ef. 6:2).\nLEH THAWHKIKNA (1)\n“amah bek a si thei lo, a kineh thei lo khuavak sunga nungtapa, kuama muh ngei loh le a muh theih loh pa ahi hi. Ama tungah pahtawina le thahatna om tawntung ta hen. Amen.” (1 Timothy 6:16)\nKha si theilo cih upna Thubu tawh kituak lo hi. The doctrine of the immortality of the soul cannot be based in the Scripture. Ih sih ciangin theihna bangmah om nawn lo cih LST in kician takin hong gen aa (Eccl. 9:5; Ps. 115:17) tua Pasian bek a si theilo Pa ahi hi (1Tim. 6:16).Sih theihlohna ih cih in thawh kik ni “A si theite in sihtheihlohna a silh ding” (1 Cor 15:53) ciangin gup ngah mite silh ding ahi hi.\nin mi kim hong sukkhak a kipan (Heb. 9:27), sihna pen ihmutna cih ih tel ding thupi mahmah hi. Paul in zong sihna pen “ihmutna” ahihzia hong gen phapha hi (1Ts. 4:13; 1Co. 11:30; 1Co. 15:6).\nLEH THAWHKIKNA (2)\n“Sanggamte aw, a ihmusa mite thu thei lo-a na om ding uh le lametna a nei lo midangte dah banga na dah ding uh ka deih kei uh hi. Eite in Jesu si a, tho kik zo hi, ci-in i um hi. Tua ahi ciangin ama sunga a ihmu khin-sate Pasian in Jesu tawh hong tonpih ding hi, ci-in i um hi.” (1 Thess 4:13-14)\nThawhkikna omlo in gupkhiatna om lo hi: “Tua hi-a, Christ kithokiksak lo hileh na upna uh a mawkna hi-a na mawhnate uh sungah a om lai na hi ding uh hi.” (1Co. 15:17-18).Thubu sungte ah a a kigelh mah bangin Jesu si in a thawh kik hun dong han sungah om hi, ci’n Paul in hilh hi. Tua mah bangin ei zong ih sih ciangin thawhkik hun dong han ah ih om ding hi. “Ahi hangin mi khempeuh amau hun ciat hi ding uh hi. A gahmasa Christ ahi hi; tua ciangin ama hong pai ciangin ama mite a tho kik ding uh hi.” (1Cor. 15:23).\nPAUL’ NASEP PIHTE\n“Kei kiangah Luke bek a om hi. Mark hong zawn inla hong tonpih in. Bang hang hiam cih leh ka nasepna ah amah ka phattuampih mahmah hi.” (2 Timo 4:11)\nPaul amah bek in nasem lo hi. Thubu sungah Paul naseppih tampi kimu thei hi: Barnabas, Judas Barsabbas, Silas, John Mark, Timothy, Erastus, Tychicus, Aristarchus, Jesus Justus, Demas le Luke.Mi khat in silpiak bangzah nei cih athupi hilo hi; hih nasep in amah bek ii sep theih hilo hi. Kipawl khawm aa sepkhop ahi hi.Sepkhopna ah zong haksatna hong om thei hi. Gtn, Demas in a kisap mahmah laitak in Paul nusia hi (2Tim. 4:10).Nasia tak a kisel khit uh ciangin, Barnabas leh John Mark te in Paul nusia in mundang ah nasem uh hi (Acts 15:36-41). Ahi zongin, tua in a tawntung a ki thu tuah lohna hilo hi. Mawh kimaisakna kha in ih sungah na hong sep nak leh kilemna pen bang hun bang hun piang thei hi.\n“Paul in leitung ah a nuntak khiat gahte kua in teh thei ding hiam? Tua thupha gah khiatte, thuakna damsak, dahna hehnem, siatna peelsak, hazatna leh pumpi nopsakna pan laamto, sih theihlohna lametna tawh vanglian khawm, Asia gam pan Europe gam tuipi gei dong Pasian Tapa’ lungdamna thu apuakna ah Paul leh a naseppih lawmte sepkhiatna in bangzah in manpha hiam?Tua bang thupha tampite sungah Pasian khutzat nuntakna ih ngah ding bangci bangin manpha hiam? Tua bang nuntak khiatna ii gahte teci pan nading atawntung in bangci bangin manpha ding hiam?”\nE.G.W. (Education, cp. 7, pg. 63)


url: =Kawlgam bup Census ah Zomite minam lianin kiciamteh ta ~ SK. Gin Khan Pau :: ZOMI DAILY\nposted on 9 July 2016 at 8:03 pm Lomkholna: Article, Politics\nPiancil 12:2 – Thupha a ngah dingin “MINAM LIAN khatin nang hong bawlin, thupha hong pia-in na min kong liansak ding hi“ a cih bangin ZOMITE MINAM LIAN i suah theih nadingin kumpi le UN thukimna hangin suakta takin ihihna (Identity) pulaka zingvai hong hawmpih ZOMITE hong ai-tuam it Pasian tungah lungdamna i ko masa hi.\n1. ZOMI vai i gen teh a kimangngilh thei lo le a kinawlkhin thei lo Pu Chin Sian Thang ahi hi. Kawlgam haksat mahmah laitakin ki-mat, kihen thuak taleh ZOMI a dinpih cintenna Radio tungtawnin VOA, BBC, RFA panin ZOMI a gensak denden i Pupi hi a, ZOMI a itna gah tu’n hong tungta cileng kikhial lo dingin ka um a, Census Committee tungtawnin zahtakna i pia hi.\n2. Hih Census ah simple form i ngah baih theihna Zomi Congress for Democracy (ZCD) party-te hanciamna ahih manin nakpi takin lungdamna i ko a, a kigen theih a kipan ZCD in hong makaihpahin 914 ZOMI gelhdan ding a nuai-a munte ah hong tangko uh hi.\n1) 30.12.2013 – Yangon TBCY ah mipi tawh holimna\n2) 17.1.2014 – Yangon TBCY ah GZA tawh holimna\n3) 24.1.2014 – Kalaymyo Galilee Biakinn ah mipi tawh holimna\n4) 27.1.2014 – Kalaymyo Bethel Biakinn ah Beh, Khua, Kipawlna tuamtuam tawh kikupna\n5) 3.2.2014 – Tamu le Nanphalong ah mipi tawh holimna\n6) 20.2.2014 – Zominam ni Tuithang ah khua tuamtuam tawh holimna\n7) 23.3.2014 – Chanthagyi le Zozang khuabup tawh thugenna hong nei uh a, Census tangkona hong pankhia ZCD ahi hi.\n3. ZBCM gambup in a 7 veina GM khawmpi March 8-11, 2014 hun sungin 914 ZOMI-a gelh ding thukhensatna hong neih uh tak ciangin mipi kilungmuang tuam mahmah hi.\n4. A 1 veina Census Committee ZCD, ZYA, ZOFA, MZCYF, ZBCM kipawlkhawmin 23.3.2014 ni-in ZBCM zum pan Rev. Dr. Gin Khan Khual GZA makaihna tawh kiphuankhia hi.\n5. 25.1.2014 TVBA-MC Khawmpi, Buangkung panin Pasian nasem khempeuh in Tamu gamsung 914 ZOMI-a gelh ding thukimna nei uh a, tua a kipanin Pasian nasemte’n tavuan hong la uh hi.\n6. ZOMIBUP kipawlna lianpen a i ngaihsut GZA hi a, amau tawh semkhawm a, hong makaih dingun kilunggulh mahmah hi. 2011 GZA makai khawmpi, Singapore panin i minam min ZOMI cih ding thuzawhna om sa ahi hi.\n7. GZA khawmpi, a 2 veina March 13-16, 2014 Tedim panin gambup Census hun teh 914 ZOMI-a gelh dingin thukhensatna kinei hi.\n8. Hih pen Party, Biakna, Khua, Beh kipawlna tuamtuam-a’ bek hikei in, i minambup vai ahih manin ci-in , Census Committee munpi 5 ah kiphuat beh a, a omsa Kalaymyo tawh munpi 6 hong pha hi.\n9. Committee omnate Cikha, Tonzang, Tedim, Kalaymyo, Tamu, Zanggam teng adingin Yangon hi-in, 16.3.2014 GZA Tedim panin a kisam ding TA kihawmkhia pahin ei’ mun ciat ah kikuankhia pah demdem hi. Hih thu hong om teh GZA GS a sem ngei Rev. Dr. Chin Do Kham in a vision 24.3.2013 ni-in ZCD zum Kalaymyo ah a gen, a sawt loin ZOMI ihihna khua kim ah gospel pai-in i gen kul ding hi, a cih ka phawk a, hih bang vision a nei makai hoih kimangngilh thei lo hi.\n10. A thu le thatang bek tawh septheih hi lo a, sumlepai kisam ahih manin sum hong sik a diakin tuipi gal-a om ZOMI khempeuh tungah i minambup in lungdamna i ko hi.\n11. Census vai-in Committee-te’n i mun ciat ah pan i lak bek tham loin Kipawlna, Khua, Beh, Biakna tuamtuam i pankhop manin 90% bang lawhcinna a ngah ihi hi.\n12. Hih vai-in leitungbupa om ZOMI khempeuh ma kipangciat a, minam khat vive mah kideihsak luatna hangin mun tampi tak ah kitot kiselna hong om kawikawi hi. Bang hang hiam cihleh vai thupi, na lianpi a pian ding teh ze-etna a om gige den ahi hi. ZOMI zong minam lian khat pian nading thu ahih manin buaina a om ding mah ahi hi. Ahi zongin tu’n veilua kisa-in Moses bangin i kithat liang zongin a khiatna om nawn loin ahun hong beita hi. Asuk, ato ah an ngawl liangin a sem zong ki-om a, inn ah tu hithiat kawmsa-in a langpang zong ki-om veve hi. Kuamapeuh khasiatna, hehna, thangpaihnate kimaisak in, maban ah i pankhop ding thupi mahmah ding hi.\n13. Hih Census vai-in minambup in 914 ZOMI ah gelh ding cih thukimna om taleh pawlkhat in ei Code, eima nambat, ei kampau, ei beh, ei khua, ei biakna, ei bawng teng ci a, ZOMI hinapi in, a makaite’n i taipihkhak i tu, i tate’n hun khat ciangin hong mawhsak hun om dingin ka lamen hi.\nHih mawhsakna a omloh nadingin i maban ah ZOMIte’n vai thupi i neihkik hun ciangin, ei beh, ei kipawlna guak ci nawn loin i mipite tawh kipawlkhop ding hanciam ni. Kawlte paunak in “Bawnga hon lak pan tangtat leh sahang in pet“ a cih bangin kuamah tangpek loin minam vai ah kigawm sawm ding hi hang.\n14. 914 ZOMI vai-in leitungbup mi khempeuh i siam tawpin ma kipang ciat napi-in, a sem le a makaih ding a kilawm makai pawlkhat, Census Committee in kimukha hetlo ahih manin i siamna, i panlakna tawm khanin i ZOMIte ading hong hanciam dingun kilunggulh hi. Midangte ading bekin i hun beisak kei ni, ci-in GZA Census Committee in deihsakna tawh kong hanthawn uh hi.\n15. GZA makaite pen biakna zui-in Siampi vive ahih manun i zuih diamdiam theih leh i minam minthang dinga, i lehpan leh eile-ei a kilehpan ihi ding hi. Pawlkhat in hawmthawh bawlin kei thu hong kidong kei ci-a, a langpang khat le nih ki-om hi. Kei muhna ah tu’n makai le thudot-a nang hong kineih nai keileh mipi in hong muang nailo ahih manin mipi’ muan dingin i kipuahphat ding thupi mahmah ding hi. Tua hileh mipi in a kik teh thu hong dong ta ding uh hi.\n16. Tutung bang a, Kawlgam mi kisimna man taktak hong om, a khat veina hi a, ZOMI a it le a it lo kitel mahmah ta ihih manin tu-a kipan ZOMIte in makai hoih i neih hong kipan ta ding hi. Bang hang hiam cihleh i minam, i biakna, i hausa upa dingte ZOMI a it vive teel ta ding ihih manin i minam sung hong nuam mahmah ta ding hi.\nZOMITE MABAN LIMCI LUA (VISION)\n1) Census lai mah bangin Pasian nasemte le Minambup pangkhawm tading hi hang.\n2) A sawt loin Zomite Minam lianin Topa’n hong kipsak ding hi.\n3) Zomite’n a tuamin State i ngah ding a, Gunkhawm tungsiah Kumpi tungah i ngen ding a, i gam hong hi ta ding hi.\n4) Zomite mah in Zogam Kumpi i sem ding a, gam tuamtuam Kumpite tawh zingvai kihawmkhawm ta ding hi.\n5) Zomite gamh Gullu mualpi, Zomi company-te’n i to ding a, Zogam ah Dollar bekbek kizek ziahziah ta ding hi.\n6) Mawtaw line tai khempeuh tungah Zogam Bus bekbek kigelh dinga, Kawlgambup i kimvel ding hi.\n7) Zomite’n Vanleng i lei tading a, Zogam Air Line ci-in Puandum, Puanlaisan le Vaphual tawh i zem dinga, leitung i kimkot ta ding hi.\n8) Thangmual dungah Neino Vanleng tual (Neino Airport) kibawl ding a, a kiim-ah Cing Khup le Ngam Bawm-te tawlngakna Hotel i lam zihziah ding hi.\n9) A mualdawn sangpen ah Peng Lam Cinema Hall i lam ding a, Zomi Film i et kawmin Census vai i gimna khempeuh hong bei ta ding hi.\n10. Tua hun ciangin ZOMI a ut lo a langpang i om nawn kei ding a, i minambup i pangkhawm dinga, Vaphualte’n Zogam zuanin hong ciah diamdiam ta ding hi.\n11) I lamet-et “Eden Huan thak i Zogam Nuam” ci-a la-a i saksak, a taktak hong hita ding hi.\nHih khempeuh hong pian theih nading pen 2014 March 29 – April 10, 2014 Census vai a, asuk ato ah gilkial dangtak i thuaklawhna, sumlepai neilo pipi-a i piakkhiatnate a gah hong hi ding hi. Hih hangin sumlepai, thalengal a zang khempeuh leitungbupa om ZOMIte i tu le tate’n i Pu i Pate vaihawmsa ci-in Pasian itna nuai-ah zingvai a hawm theih nadingun tangthu a gelhgelh ihi hi. Hih lai a sim khempeuh in mailam muhkholhna (vision) tawh sim ciat ni. SK. Gin Khan Pau, Census Committee, Kalaymyo, ZYA Magazine\nPrevious: Minam hihna (National Identity) i cih… ~ Tual Khan Suan\nNext: Zomite kikhen theilo ~ J. Thang Lian Pau\n9 July 2016 at 9:11 pm\nThupi ei. Hibang thute pen khangno te theih dinga kilawm, thumuh siam, lungsim navak ten nong suah khiat manun a kitel semsem ahi hi.\nKum khen News leh Man pawl khat


url: =The 7 or Seven Days of Creation – Undated Past, Piancilna 1:1-3:24 | Bibleview\nTedim » Lai Siangtho » Thuciam Lui » » The 7 or Seven Days of Creation – Undated Past, Piancilna 1:1-3:24\n1:1 A kipat cilin Pasian in vantung leh leitung a piangsak hi.\n1:2 Leitung in limlemeel neiloin a awngthawlpi ahi hi. Tuipi tung tengah khua mial bikbek a, tua tui tungah Pasian’ Kha in na a sem hi.\n1:3 Pasian in, “Khuavak om hen,” ci hi; tua ciangin khuavak om pah hi.\n1:4 Pasian in tua khuavak hoih hi, ci-in a mu hi. Pasian in khuamial panin khuavak khenkhia hi.\n1:5 Pasian in khuavak pen “Sun” ci a, khuamial pen “Zan” ci hi. Nitak hong bei-in, zingsang hong tung a, ni khat ni ahi hi.\n1:6 Pasian in, “Tuite’ laizangah van kuumpi om hen la, tua van kuumpi in tui leh tui kikhensak hen,” ci hi.\n1:7 Pasian in van kuumpi bawl a, van kuumpi tunga om tuite leh van kuumpi nuai-a om tuite a khen hi. Tua mah bangin a piang pah hi.\n1:8 Pasian in van kuumpi pen “Vantung” ci hi. Nitak hong bei-in zingsang hong tung a, ni nih ni ahi hi.\n1:9 Pasian in, “Vantungte nuai-a om tuite mun khatah kikhawm hen la, lei keu kidawk hen,” ci hi. Tua mah bangin a piang pah hi.\n1:10 Pasian in lei keu pen “Leitung” ci a, a kikaikhawm tuite pen “Tuipi” ci hi. Pasian in tua pen hoih hi, ci-in a mu hi.\n1:11 Pasian in, “Leitung in kung tuamtuamte piangsak hen la, tang a nei kungnote, a gah sungah tang a om singgah kungte, amau’ nam ciatin leitungah piangsak hen,” ci hi. Tua mah bangin a piang pah hi.\n1:12 Leitung in kung tuamtuamte piangkhiasak a, kungnote in amau’ nam ciatin tang piangsakin, singkung in a sungah tang a om gahte piangsakin, amau’ nam ciatciatin piangsak hi. Pasian in tua pen hoih hi, ci-in a mu hi.\n1:13 Nitak hong bei-in zingsang hong tung a, ni thum ni ahi hi.\n1:14 Pasian in, “Sun leh zan a khen dingin vantungah khuavakte om hen; tuate pen pawi hun leh khuahun, ni leh kumte khenna ding hi hen la,\n1:15 leitung khua a vaksak dingin vantungah khuavak hi uh hen,”ci hi. Tua mah bangin a piang pah hi.\n1:16 Pasian in khuavak lian nih bawl a, khuavak lianzaw pen sun a uk ding, khuavak neuzaw pen zan a uk dingin bawl a, amah in aksite zong a bawl hi.\n1:17-18 Leitungah khua a vaksak ding, sun leh zan a uk ding, khuamial panin khuavak a khenkhia dingin Pasian in vantungah tuate a koih hi. Pasian in tua pen hoih hi, ci-in a mu hi.\n1:19 Nitak hong bei-in zingsang hong tung a, ni li ni ahi hi.\n1:20 Pasian in, “Tuite in a nungta ganhing honpite piangsak hen la, vantung kantanin leitungah vasate leeng ta hen,” ci hi.\n1:21 Tua ahih ciangin Pasian in tuipi ganhing golpite leh amau nam ciatin tuipi sungah tampi a pha, nuntakna a nei a gamtang thei ganhing namkim leh kha a nei vasa khempeuh amau nam ciatin a piangsak hi. Pasian in tua pen hoih hi, ci-in a mu hi.\n1:22 Pasian in amaute thupha pia a, “Ci pha-in tampi pha-in, tuipi sung dim un la, leitungah vasate tampi pha un,” ci hi.\n1:23 Nitak hong bei-in zingsang hong tung a, a ni nga ni ahi hi.\n1:24 Pasian in, “Nuntakna a nei ganhingte amau nam ciatin leitung in piangsak hen: Innsa, gamsa, leh a bokvak ganhingte amau nam ciatin piang ta hen,” a ci hi. Tua mah bangin a piang pah hi.\n1:25 Innsa, gamsa, leh a bokvak ganhing khempeuh amau nam ciatin Pasian in a piangsak hi. Pasian in tua pen hoih hi, ci-in a mu hi.\n1:26 Tua ciangin Pasian in, “Eima lim, eimah hong sunin mihing bawl ni. Tuipi ngasate tung, huihlak vasate tung, ganhingte tung, leh leitunga a bokvakte khempeuh tungah ukna neisak ni,” a ci hi\n1:27 Tua ahih ciangin Pasian in ama lim bangin mihing piangsakin, Pasian’ lim bangin amah a piangsak hi. Amah in pasal leh numei a piangsak hi.\n1:28 Pasian in amaute thupha pia a, Pasian in amaute tungah, “Ci pha-in tampi pha un la, leitung dimin zo un. Tuipi ngasate tung, leitungah a gamtang, a nungtate khempeuh tungah ukna nei ta un,” a ci hi.\n1:29 Pasian in, “En un, leitung maitang khempeuhah a om, tang a piangsak kungnote khempeuh leh a gah sungah tang a om singkung khempeuh note tungah kong pia khinta hi. Tuate an-in na nei ding uh hi.\n1:30 Leitung ganhing khempeuhte tung, huih lak vasate khempeuh tung, leitungah a bokvakte khempeuh tung, nuntakna hu a neite khempeuh tungah an dingin kung hing khempeuh ka hong pia khinta hi,” a ci hi. Tua mah bangin a piang pah hi.\n1:31 Pasian in a bawlsate khempeuh en a, hoih sa mahmah hi. Nitak hong bei-in zingsang hong tung a, a ni guk ni ahi hi.\n2:1 Tua ahih ciangin vantung, leitung, leh a sunga omte khempeuh kiman khin hi.\n2:2 Ni sagih ma-in Pasian in a nasepte zo khinta a, ama hihsa nasep khempeuh panin ni sagih ni-in a tawlnga hi.\n2:3 Tua ahih ciangin Pasian in ni sagih ni thupha pia-in siangthosak hi. Bang hang hiam cih leh pian’sak nasepna ama nasep khempeuh panin tua ni-in Pasian a tawlnga hi.\nContinued Piancilna 2:4-3:24


url: =Zosuan Tuailai khawmpi tukpeng vai zaksakna :: ZOMI DAILY\nposted on 7 March 2015 at 10:11 pm Lomkholna: News, Sport, Zomi\nOngtung ding April 23-26, 2015 sungin Tedim Khuapi ah Zosuan Tuailai Khawmpi (ZTK), a nih veina thupitak kibawl ding i theihsa ciat ahihi.\nHih Khangno tuailai Khawmpi a picing sakding, a nopci sakding alungluthuai tuamsak dingin, minam sung football soccer kidemna khat nei zo lehang cih ngaihsutna om ahihna tawh kizui in, Malaysia aa om Zomi Association of Malaysia (ZAM) in Malaysia pan akhatna leh anihna ding Cup lianpi khat tuak ong piakhia uh aa, Global Zomi Cup ci-in tua kituh ding, siamna lak khia ding gelna i neihi.\nTua kimawlna ah deidan omlo, ciangtan omlo Zomi ahihnak leh kihel thei ding aa, ei leh ei kikaikhawm tawm in team khat in kiding thei dinghi. Zomi kampau kamphen kullo ahihnak leh kihel thei hi.\nAkihel nuampeuh in hih taangkona pen sapna in nasansak pah unla, kei kiang ah March kha, 2015 bei ma in ong zasak kik un.\nEi tha leh ei tha cihmah bangin kimawlna vaisai committee lam pan bangmah huhzawhna om zolo ding aa, Tedim Khuapi aa kimawl ding i hihmah bangin, zintun paaikhai nading inntek ZYA in ong vaihawm sak dinghi.\nCiangtan omlo, deidan omlo i cihsam hang a siamzek, akingaapzek, leh a lunglut taktak teng mah ong kihel nading deihna tawh lutman team khat ciang Kawlgam sum Ks. 100,000 ta ong kila ding aa, zatna nengneng i zatkhiat khit ciang tuateng mah akhatna, anihnate pahtawina in zang kikding hihang!\nGampua panzong ong kihel nuam i om leh paisuk paitoh thubuai omloh nading kigel nuam ahihman in, a kimawl dingte leh makai ong kihel\nDo Khan Khup (Manager)\nding khempeuh amin apuam, kizop nading phone, email address nong puak baih nading un kong thuum hi.\nMinam sung kiho theih nading, ki-it kithutuahna akhan nading lunggulhna ahihman in, pau leh ham, awkaih cihte team min ding leh kikaihkhopna aa nong zat loh nading uh kong thuum kholhi.\nNong kizop nading uh,\nPs lutman pen manager meeting ah agenda khat in koih lai ni.\nPrevious: Bible: A Book of Destiny\nNext: Annek Kawma Kihona ~ Hau Za Cin


url: =Zogam vs CNF (Laisiangtho tawh gentehna) :: ZOMI DAILY\nZogam vs CNF (Laisiangtho tawh gentehna)\nposted on 23 August 2014 at 9:16 am Lomkholna: News, Politics, Zomi\nI kumpite 21:3 Naboth lenggah huanpen Israel kumpi ahi Ahab in hong deihgawh tak ciangin Naboth tungah leiding in vagen hi. Ahih hang in Naboth in apu apa tung pan angah ahi leitang pen a zuak ding Pasian thutawh a ki tuah loh lam thei a hih man in na phal lo hi.\nSiampilaibu 25:23 na ah, gam pen Pasian a ahih man in zuak ding pen Pasian in na phallo hi. A gilo Jezebel in alawmpa deih mahmah lenggah huanpen angah theihnang vaihong hawnin zongh hong ngah sak takpi hi. A thuman Naboth pen Jezebel thupiak bang in upa pawlkhat in khuapua lamah kaikhia in suangtawh na denglum uhhi.\nAhab tungah Pasian hehna gen ding in kamsang Elijah na sawlhi. Agen ding thuin Naboth sisan luang in ui in a liahna mun ah nang sisan zong tuamun ah ui in liak ding cih thu a hi hi.\nPasian gen mah bang in tomgen leng Naboth te inn kuan sung ah sihsiat na tawh hong si khin uh hi. Banghang hiam cih leh huannei pa phal na om lo pi in huan a lak sak man a hihi.\nTua mah bang in i pu i pa tungpan a Zomi te neihsa i gam i leitang te pen hong mawk lak sak tetung ah Pasian heh na tung ding hi. I gam leh i leitang te ikep i hut ding pen Pasian deih na a hi hi.\nZomi te neih sagam hong deih gawh CNF tepen Zomi teng ki thutuak a i kham dingpen LST tawh ki tuak a hihi. Ahab in Naboth tung ah leiding in na ngen hi. CNF ten Zomi te tung ah leiding in hong ngen hiam? Hong lei ding uh hi leh zong phal loh ding kim lai ah, theih loh kal in na ngahsawm mawk uh hi.\nA tawpna ah Thuman lo pi a, a gamta Ahab tungah Pasian heh na a tun mah bang in Zomi te tungah thuman lo a honggam ta tetung ah zong I biak Pasian lungkim tuan lo ding hi.\nPrevious: Pilna maw hauhna, koi kisam masazaw hiam? ~ Dr. Dal Lian\nNext: ZAM Thupuak :: 24 August 2014


url: =Libya ah galkapte kikaptuah, 19 si :: ZOMI DAILY\nposted on 29 July 2016 at 7:11 am Lomkholna: News, Thangkhanlian, World\nJuly 28, 2016: Libya gam pen NATO makaihna tawh 2011 in kisim a, president Muammar Gaddafi zong kithat hi. Tua khit kumpi kician om loin, kumpi nih hong in khuapi tuam tuak panin uk uh hi. Galvan tawi pawl tuamtuam, IS leh Libya kumpi nihte thuneihna kituh in tu dong unau beelkang kituh bangin buai den lai hi. Libya galkap ulian (a biakna/upna leh politic lamsang thusanzia nusia in ngaihsutna thak pom/renegade) General Khalifa Haftar gum galkapte leh Shura Council of the Benghazi Revolutionaries (SCBR) kici gum galkapte Benghazi khuapi ah nasia takin a kikaptuahna hangin galkap 19 in sih lawh hi.\nA site lakah Khalifa Haftar gum galkapte 17 kihel a, Shura Council of the Benghazi Revolutionaries (SCBR) gum galkapte nih kihel hi. Khalifa Haftar’ galkap Libyan National Army kici ten SCBRte ukna Benghazi leh Ganfouda district sunga om khuapi khat zong vanleng tawh va kap uh hi. Hih mun tung lam panin a kikapna hangin Benghazi khuapi sunga lungkhapna dinga mi kiman (detained hostages) tampite nuntakna dengdel mahmah hi ci-in Amnesty International in gen hi.\nKhalifa Haftar’ galkapte Libya nisuahna lamah hat mahmah uh a, UN in a gup, nung lam-a Libya gam kipumkhatna ding a kibawl kumpi (UN-backed unity government- GNA kici) sang nuam lo uh hi. Hih Benghazi khuapi ah French, British leh US galkapte ISte gamtatna encik dingin kikoih hi cih Libya nisuahna lam-a galkap commander ten a deih loh manun kikap hi ci-in AFP news agency in gen hi.\nNATO in Libya a sim khit in NATO in Libya gamah galkap koih sawm a, ahih hangin UN in phal lo hi. “French, American leh British galkapte Benghazi kianga om Benina galphual ah om uh a, IS te gamtatna leh galvan koihna munte ensim uh hi. Ahih hangin ko tawh kipawl ding gamdangte galkap leh vanleng hawlte kuamah om lo hi,” ci-in Tobruk panin Libya gam uk kumpite tawh kipawl Saqr al-Jaroushi gen hi. Gamdang galkap ten zong Libya khuapi Tripoli leh Misrata kap thei zel uh hi.\nLibya gam-a Government of National Accord (GNA) in Pithai (Tuesday) ni-in France ambassador Antoine Sivan sam in kimuhpih uh a, Libya nisuahna lamah France in French special forces galkapte a koihna thu a deih lohna gen hi. Nung kalin zong Benghazi khuapi kiangah France galkapte tuanna helicopter kia a, galkap 3 in sihna tuak ahih manin gamdang galkapte omna thu hong kitheikhia hi. Libya mipi ten France galkapte a gam uh-ah a omna deih loh lahna in lungphona nei ngeingai uh hi.\nFrench special forces-te Benina air base ah om uh hi cih nung kalin tape leak/kipholak a, British, French, Italy leh US galkap ten Khalifa Haftar gum in, tung lam panin mun tuamtuam kap uh ahih manin Libya mipi ten gamdang galkap a kikoih ding deih lo uh hi. IS ten Iraq leh Syria ah galdona dingin panmun dinga a neih uh, nung kumin a lak uh Sirte, Libya kilaksak zo ta hi ci-in Libya galkap ten pulak uh hi. Sirte lakna ah galkap tampi takin sihna tuak hi. Source: Al Jazeera and agencies\nPrevious: Zomi Youth Association: Hoihsa ngiat ingh ~ Dr. L. Lam Khan Piang\nNext: Guahtui tamluatna hangin Nepal leh India gamsung ah mi 90 val sikhin


url: =Ka Mangngilh Theihloh Zanmang Nihte INDIA | October 31 ~ MUC\nKa Mangngilh Theihloh Zanmang Nihte INDIA | October 31\nAdmin 7:05:00 AM Articles, MISSION NEWS\nKa Mangngilh Theihloh Zanmang Nihte\nINDIA | October 31\nRashmi Ravi Chandra, 32\nKhristian thu-u mi hi lo innkuan sung pan a khangkhia ka hi hi. Numei guk lak pan a u pen ka hi. Nungaklai khat ahihna tawh kizui-in Khristian nunzia bangin a nungta ding ka deih hi. Tawl khat khit ciangin Seventh-day Adventist tangval khat, Ravi tawh kingai uh hi. Ka lungtang Jesuh ka pia a, kiteengin nupa nuam khat ka suak uh hi. Ka kiteen khit uh kha 3 ciangin ka cina hi. Suun ciangin tha khatin tuk vatvat thei hi. Ka nulepa in dawivei dingin hong ngaihsun uh hi.Bang hanghiam cihleh ka biakna nusia-in Khristian upna na zuih man hi, hong ci uh hi. Ahi zongin ka pa in thungen dingin Adventist pastor khat va sam hi.\nRavi tawh pastor innah ka va pai uh hi. Pastor in ka lu tungah a khut hong nga-in thu hong ngetsak hi. “ Topa aw, nangma deihna ahihleh hih na tanu natna damsak in. Nangmah a hong um ahih manin ama sungah nalamdang khat hong mu sak in. Dawi nasepna khempeuh hong hemkhia in. Tua zan ciangin ka nupa-un limtak ka ihmu thei uh hi. Ka mang mat in ka lungsim hong buaisak hi.\nTua ka mang sungah puan vom tawh kikhuh mihon khat in hong sal gega ka mu hi. Tua mite lak pan kei sangin a tha sang zaw khat in ka gei ah hong ding a, ka khut hong lenin a heh mahmah a tha sang mi khat hong lak hi. “ Bang hangin Adventist biakinn ah kikhawm na hi hiam? ci-in hong dong hi. Tua tak mi tun sang mahmah pen na pasian hi; amah na biak ding hi, hongci hi. Jesuh kiangah na pai kul lo hi,ci hi. Tua mi tun sang pa in hehna tawh kidim hi. Tua mipa ka en ngam kei hi. Ka lu kunin ka kap hi. Tawl khat khit ciangin puankaang silh mi khat in ka nunglam pan hong pusuak ka mu hi. A khut ka tungah hong nga-in a mai ka mu thei kei hi. A puan silh bek ka mu thei hi. Amah ka lawn ciangin a ci a sa ngekin awdam takin hong hopih a , “ Lau kei in. Nang ka hong ompih hi,” hong ci hi.\nPuanvom tawh kituam a tun sang mahmah pa en dingin hong sawl a, a khut in ka liangko ah omin ka lungmuang a, tua mipa lau lo in ka en ngam hi. Tua mipa a heh suak lua-in hehsa-in kei hong enphei hi.\nA zingsang ciangin Ravi tawh pastor innah ka va pai kik uh hi. Pastor tungah ka mangmat ka pulaak hi. “Na liangko tungah khut hong nga pen midang hi lo-in Jesuh hi” hongci hi. Ka vekun thu ka ngenkhawm uh hi. Tua ni a kipan suun ciangin tha khatin ka tuk vatvatnate hong om nawn lo hi. Ka nuntakna buppi in tha khatin hong kikhel hi.\nKa kiteenma-in a lungkhauh mahmah mi khat ka hi a, Jesuh tungah ka ki-ap khit ciangin zong ka lungkhauhna tawmtawm bang om lai veve hi. Ka innkuanpihte biakna sungah ka kihelna zong om veve hi. Sabbath ni pen thupi takpi ka ngaihsun thei nai kei hi. Ka mangmat khit a kipan ka pasal leh pastor in kei aa dingin thu hong ngetsak uh hi. Damdamin ka nuntakna Topa tungah ka kipia thei hi. Sabbath ni-in nisim nasep ka sem nawn kei hi.\nTua khit ciangin mang khat ka man kik hi. Awneem takin hopihna khat ka za a, “ Mawhna bawl kei in. A sawt lo-in thukhenna mai-ah na ding ding hi,” hongci hi. Tua awging in ka lungsim hong sukha mahmah hi. Ahi zongin lamdangsakna mel ka nei kei hi. Zankim laitakin ka ihmutna panin ka khanglo hi. Ka pasal tungah ka mangmat ka gen hi. “ Kha Siangtho in hong ompih hi ding hi” hongci hi. “Satan in cihmah hunin thukhenna thu gen ngei lo hi. Kidawm in” hongci hi.\nKa mangmat khit ciangin ka nunzia ka sittel pha kik hi. Pasian huhna tawh ka lungkhauh nawn kei hi. Zia-etnate ka nan zawh nadingin Pasian huhna ka ngen phapha hi. Ka pasal tawh thungenkhawmin hun tampi ka zang uh hi. Pawlpi nasepna tuamtuamte-ah ka kihel zaw deuhta hi. Tu-in tapa nih ka nei uh a, kum 10 khat leh kum 6 pha uh hi. Pawl sungah lasakna leh music tum tuamtuamah kihel thei uh hi.\nKei pen kumpi nasem khat ka hihna tawh kizui-in Saturday ni nasep a hong kipia-te Sunday niteh ka sem hi. Khristian hi nai lo mite tungah ka upna thu tecipang ding ka lunggulh khat hi. Ka naseppihte nih in biakinnah kikhawm ding ka zot ciangin hong ut pah uh hi. Ka mangmatnate hangin Topa tungah lungdamna ka ko hi. Ka mangmat tungtawnin Jesuh in kei hong ompihna thu ka mu hi. Ka nuntakna khempeuh Ama tungah kipia dingin ka ki-ap hi.\nTu quarter Sabbath School 13na sumpi in Bengaluru khuapi sungah biakinn nih kilam nadingin kipuak ding hi.\nMUC in Tuikhal sanginn aa dingin kipuak ding hi


url: =Sum: Lamdang luakei :: ZOMI DAILY\nposted on 19 March 2019 at 9:51 pm Lomkholna: Ihmut&Hauhna, News\nSum pen van ki khek theihna khat ahihi. Mi khat in a thatang pen sumtawh khek aa tua sum pen an tawh khekkik thei hi. Tuabangin vanlena te hong kikhek thei sak aa a tawpna ah an tungmah ki tung kik zel hi. Hih chapter sungah sum pen i kisapna khempeuh a hihlohna gending hi hang.\nMikhat in sum a ngahtheih nading hanciam takin na a sepleh tua mi in a taktak in sum ii piaktheih lungnopna, nek le dawn, inn, silh le ten, etc. cihte a zongzong hi lel hi. Ih khutsungaa i tawi sum ii manphatna pen i khuttung aa buangnai khat i deihbangbang in i khel theih bangin ki khel thei hi.\nGentehna in: Mehthuk tawi khat $1 in ki zuak ci ni. Mi 10 lak ah mi khatbek in sumnei hi. A dang mikhat in temta khat nei hi. Tua temta a neipa in a temta $1 tawh zuak hi.\nTua dollar khat pen temta neipa kiang hong tungta hi. Temta neipa in a lawmte khat kiangpan in laibu deihleuleu a hihman in $1 tawh laibu lei hi. Tuabangin hong kilaih toto aa a number 10 na pa kiangah tua $1 hong tung hi.\nTua mahbangin sum ii manneihna pen a ki laihlaih hiaa i lei van le a sum a kituak a hihi. Mikhat a’dingin $1 pen temta khat tawh kituak ding hi. Mi dangkhat a’ding in $1 ii manphatna pen laibu khat tawh kituak thei hi. Mikhat a’dingin mehthuk tawikhat tawh zongh kikim thei hi. Sum pen a mah le a mah in man a nei hilo aa i leivan in a manphatna hong gen thei bek ahihi.\nLeitungah kumsim in sumtampi ki khek ziahziah den hi. Van tawh sum kikhek aa a mannei taktak pen van ahihi. Sumtui tawh sumtang i bawl zongin tua sum tawh vanki khek theilo hi leh ki deih tuanlo ding hi. Tua a hihmanin sum sangin van a manpha zaw a ci nuam i hihi.\nHibang i gen ciangin sum manpha vet lo hi a ci i hi kei hi. Sum pen a taktak hilo van ki khek theih nading ciangbek in kizangh thei hi cih a gennuam i hi zaw hi.\nSum tawh thatang i lei hi\nSum tawh bangmahdang i lei thei kei aa thatang (sepna tha) bek i lei thei hi. Hi samkei na ci nuam ding hi. Gentehna in mawtaw khat ngaihsun in. Mawtaw tungaa om sik, puan, man leh tayar cihte na ngaihsun kha ding hi. A taktakin cileng tua mawtaw tungaa i muh khempeuh singgah lawh bangin a kila ziau hilo hi. Mawtaw tungaa om khempeuh khat zongh kisit loin mihingte in thatang tawh a sep ahihi. Nek ding an i lei ciangin i nek theih an le mehteh mehgah te a lei ziau i hi kei hi. Tua an te a pian nadingin a kizangh thatangte tawh a lei khawm i hihi.\nIh omna inn te thatang mahtawh hong kibawl a hihi. Tuahiaa sumtawh i lei taktak pen thatang hiaa thatang, sepman pen ki khel den hi. Sum pen leitungbup ah a kibang a omding hamsa mahmah\naa nam tuamtuam leh mel tuamtuam tawh kibawl hi.\nKhantohna leh leitung ki khelna tawh kizui in silver sum leh laidal sum te hong kizangh zaw ta hi. Leitungah sum pen 1929 kim ciangin gam khat le khat te in van ki khek nadingin thupi tak, tangzai tak in ki zangh ta hi.\nNeihna i cih bang?\nNeihna i cih banghiam cih a telcian lo ki om lai hi. ‘Hih kei a’ hi, kei ma neihsa hi’ i ci thei hi. A taktak in i neih bangmah omlo hi. Inn khat na lei ciangin ‘hih inn keima neihsa hita hi’ na ci ding hi. Tua inn tawh kisai siah na piak laiteng a zangh thei na hihi. Tua inn siah (taxes) na piak kei leh hong kizangh sak nawnlo ding hi. Sum tampi bei in na lei mawtaw zongh nanga’ taktak mah hi ding hiam? Tua mawtaw siah leh licence na neih ciangciang bek a zangh thei na hihi. Hihthu ngaihsun leng a tawntung aa dingin i neih bangmah omlo hi cih na thei ding hi.\nIh genthu te genkik pak leng: sum pen a mah le a mah in manphatna nei lo hi. Van i lei theih ciangin ih sum ii manphatna pen i leivan in hong gen hi. Van i lei ciangin thatang tawh a kilei a\nhihi. Leitungah bangmah i nei thei taktak kei hi. Zat theih ding aa i kawmpak ciang hilel hi. Ataktak in i leiloh ih pumpi nangawn ei a’ hilo hi. Puah in, it in, i kep siam ciangciang i zat theih hi bek hi.\nKumpi na sem in, kha sum san theih nading nate a sem te in zong khacin ni aa a kipia sum a’dingin na a sem hilo hi. Tua sum tawh a lei theih nek le dawn, silh le ten, van zat tuamtaum te a deihman in na a sem ahihi.\nNa sepnop taktak bang hiam?\nInn hoihmahmah te na deih ding hiam? Na tate pilna sinna ding a hoih zaw, na ut hunhun in na utna mun peuhpeuh ah pai theihna ding, sumlepai vai ah lungmuanna cihte na deih hiam? Na deih leh na utdan na lungsim sungah na koih den leh tua in na sunglampilna leh na sunglamtha nasem sak ding hi. Tua na sunglam pan in na ngaihsut ding leh na sep ding hong ki hilh ding aa na deih te ni khat ni ciangin na ngah ding hi.\nA hizongin i theihding khat ah, na deihna pen sumbek a hihleh sum na ngahtheih nading sepding tamlua a hihmanin na sepding le na zuihding lampi na lungbuai pih ding hi. Inn tawh a buai mi na hihleh- tua inn hangin na lung a damtak pi ding ahihleh, na sunglampilna in nasep ding khempeuh hong hilh pah thei hi. Tua gualzawhna pen leitungah i lungdamna pen a hihi. Milian mi thupi i cihte a sum neihzah tawh thupi i sa lua tuan kei hi.\nHenry J. Kaiser pen mihau le sumhau bek in ki ngaihsun lo hi. Tembaw bawl mipil khat leh empire vanzat hoih tampi a bawl mi minthangkhat a hihi. A mah a hilo midang khat in tuabang semlezong mi lawhcing kici ding hi.\nHenry Ford pen mihau ciangbek in ngaihsun kei in. Mihingte khualzinna sumtawm bei in a manlang zaw dingin nalianpi a sempa a hihi. Charles Lindbergh zongh mihaupa khat in i ciapteh sangin a lian mahmah Atlantic tuipi a kantan masa pa in ki ciampteh zaw hi. F. W. Woolworthpen sum le pai a haumahmah mi khat himah hi. Mi khempeuh te a’dingin noptuamna a pia vanzuakna sailian pi tawh na a sem pa in ki ngaihsun zaw hi.\nHih alawhcing khin mite thu i genna pen a sum hauhna uh a gen nuam i hi kei hi. Mi khat mihau a hihna leh a lawhcinna pen sum tawh ki teh theilo aa asep abawlna pan in ki et sak hi. Gtn khat gen lai leng: Will Erwin pen company lianpi khat in company mintawh vanzuak dingin interview kisam hi.\nNa sep siau in a paina ding sum leitawi tawh a pai mipa pen mihau mi lianpi hong suak hi. Tua mahbangin na nasepmanin na ngahding sum en masa kei zaw in. Sumpen a taktak hilo hi. Sum na ngahnop manbek in nasem kei in. Na nasep manin thaman dingin sum a ngah na hihi. Ih Mutna leh Hauhna\nPrevious: I omna munding ah i omtheihding kisam ~ Dong Mung\nNext: Kawlgammi innteng nasem khat bawlsiatna hangin Singapore nupa’ kopkhat gilbem ah kikoih


url: =Gamdangmi te sum aguksak, damiah ataih Malaysia palik mi 10 kiman :: ZOMI DAILY\nposted on 16 March 2018 at 10:46 am Lomkholna: Malaysia, News, Sawltak, World\nGamdangmi te tungpanin sum angen, damiah taihin sum alaksak Malaysia palik mi 10 kimankhia cih theSun pan kiza hi. Tua palik tepen nungkalsung in Setapak vengsung aom gamdangmi “Foreigners” te tungpan in sum alaksak “robbing foreigners” kiciliang hi.\nAthupiang ziapen abeisa March 09 ni in Police Uniform asilh sitset Malaysia palik honkhat Setapak vengsung aom gamdangmi te innsaapna tengah thusitna neiding in vakkawikawi uhhi.\nTuabangin Police te avakna ah innlam nasep asem Construction Worker khatleh azi thusitna nei uh a, tuate’nzong ID Card (identification documents) lakthei uhhi.\nTuakhit ciangin avengte innsung ah lutleuleu uh a, tuate pen Indonesia gammi nupa kopkhat aomna ahihi. Tuate nupa in ID bangmah laktheilo, lahding neilo uhhi.\nTuaciangin aveng ID neipa in alawm naseppih te akimatloh nadingin huhnuam ahih manin, asumneih lakpan in RM2000 tawiphei in, palik te sumpia in thuumsak hi. Palik te kiangah kalawmte hong matsakkei tapeuh un ci’n apiaksak ahihi.\nTuapa pen ama inndei sungah aciahkik ciangin asum koihna Cupboard sungah akoih sum honkhat leh suangmanpha Jewellery pawlkhat, akigawm in RM50,000 bang amandingpen avekin na omlo hi.\nTuaciangin tuapa inzong Setapak Police Station ah Report bawlpah hi. Tuavai tawh Malaysia Police mi 10 akiman ahihi.\nZanni in palik thukan makaipi ahi Inspector-General of Police Tan Sri Mohamad Fuzi Harun inzong palik mi 10 akimatlam kiciantak in genkhia hi.\nTuabangin gamdangmi te sum aguksak, damiah ataih palik tepen kimankhin a, City Police te’n athu hoihtak kankhiading uhhi. Tulaitak hihvai pen “Section 395 of the Penal Code for gang robbery” thukhun tawh kizui in thu kibawl hi ci’n thuneipipa in genkhia hi.\nGuta damiah abengding te’n damiah taihmawkleh….. Sawltak #zomidaily\nPrevious: Itna bulphuh ki makaih zia ~ Khup Lian Thang\nNext: Penang aom Apartment khatah akikoih Motorcycle 18 leh Motor 1 meikanggawp


url: =pre|mil|le|nar|i|an|ism «PREE mihl uh NAIR ee uh NIHZ uhm», noun.\n= premillennialism. (Cf. ↑premillennialism)


url: =Zek siamna in kicing sak ~ Philip Khaipu :: ZOMI DAILY\nZek siamna in kicing sak ~ Philip Khaipu\nposted on 10 April 2016 at 7:39 am Lomkholna: Article, PhilipKhaipu, Theihhuai\n“Hong hausak kei inla zong hong zawng sak kei in, hong hausak lecin ka deihteng cingin nangkong manggilh khading a, hong zawngsak lecin mineihsa te gu in kong mindaisak kha ding hi. (Paunak 30:8-9)\nMitampi takte in (excuse) paulap kizongzongin, thukhat pepeuh a om ciangin paulap ding omden hi. Gentehna in; hun gahvetlo, sum neivetlo, hong ki genhak lua, thogilh, hmanlo, theilo cih dan a tuamtuam ki nei den hi. Hun pen Pasian in mikim adingin nai 24 hong pia hi. UN makai pa, Mr. Banki Moon in zong nang sangin hun tam gah zaw tuanlo hi. Leitung a mihau pen pa Bill Gate in zong nai 24 bek mah gah hi. Pau lap i zonzon man in zawnna nagawn in hong makhelh ta hi.\nTuni aa kipan in tua paulap te nawlkhin in i hun leh i neihsa te zatdan ding gel tading hi hang, (Be the master of your life) Kaam tungah kiga nawnlo in i kaamding bawltawm ta ding hihang. Nang le nang ki-it kei le cin kua in hongit ding, nang le nang kikhual kei le cin kua in hong khual ding a hihiam? Na ki-it takpi aa na kikhual takpi leh na mai lam ding na gel kholh ding kisam hi.\nA hi dandan in na om leh a hidan dan na suak lel ding hi. Hun nagel kei leh hun in nang hong la ding hi. Sum zat dan ding nagel kei leh sum in nang hong zang ding hi. Tua ahih man in na nuntakna adingin a neipa leh a lamkhia pa nahih lam kiphawk in. Gual lelhna in hong lak ma in pan la inla kiging sa in om den in.\nPasian in mikim tungah a kibang in hun hong piakmah bangin i kitang sapna te zong a venghim zo dingin sumle pai leh neih le lamh hong pia hi. A hi zongin zatdan kisiam lo ahih manin kicing geilo bek thamlo in i kisap penpen hun ciangin bangmah kinei nawnlo thei hi. “Learn from the Ants” Paunak in miksi te tungpan in sin un ci hi.\nMiksi te in khua khal sungin a nek ding uh an te khol in phalbi sung teng khom hi cihi. Zong in negai pahpah hi na ci lohi. Ei te pen i muh masasak kisam in kisam takeile zang gai pahpah i hih man in (phalbi hun) haksat hun hong tun ciang tavai in kauphe bang in leitawi zongin ki thapai aa, a tawpna ah kipuksi mai thei hi.\nNa khat pepeuh ah sepding bawlding i gel ciangin theih ding thupi namthum a om hi.\nA. Sumbuk i pai ciangin, Market (Zyi) i pai cing a hi zongin i deih na pen tam mahmah hi. Inn kuan in kikum in i deih teng gual suk le hang laimai khat in zong daih lo ding hi.\nB. Tua sung pan in i kisapte khenkhia kik leuleu in hi lehang a lang dektak mah hong kia leuleu ding hi.\nC. Tua i kisap te sungpan in tule tu aa i sep zawh ding i bawl zawh ding na te khen khia suk leuleu ding hi hang. Tua hi leh i (budget) i sum paihna tampi tak hong pha tuam ding aa, kisapluat cih pen hong om geilo ding hi. Cih nopna ah sum kikhol thei tuam ding hi.\nMi atamzaw in i duh i deih tawh i sum neih ciangin zang bei pahpah in i kisapna te kinunun pahpah ahih man in, zat loh hong pamawh ciangin kitasam in inn kuan sung buaina te hong piang thei hi. (Dam lohna, kitel khialhna, kikam taman) te pen i deih pen a hih loh hangin gimna gelna kician i neih kei leh i gim loh i sawm lohpi-in buaina haksatna te in i kong khak hong kiu ding uhhi. Gentehna: Kunzaa pen i duh kim tek hi. I hi zongin i nekloh hangin buaina leh hamsatna hong tun lohi.\nAn zong mikim in i duh hi. An om kei leh buaina lianpi hong tungding hi. Nikhat in kunzaa 500 man a khai pa in kidek hi leh antang kitasam ngeilo dinghi. Ja kitep tek hi. Zatep i hoihna leh inn kuan nuntak nading zi le tate mai lam adingin a hoih dan pen a gen om nai lo hi. A hi zongin TB cancer natna nagah ciangin inn kuan sungah khantoh nading tampi khak tan gige hi. Ja na leina in sum bei khawllo mah dinghi.\nA hi zongin, tua ja pan hong piang natna in hong sukkhak takteh na jaman leh na kibawl naman, na zi nataten hong thuak pihn a manh pen olno hilo hi. Gen suksuk lehang i kisap na sangin ei ma gilpi ding bek i deih na tawh i zat na pen a zah tampi in tam zaw thampek hi. A diakdiak in pasal te in i inn kuan i sum zat 100 ah 50 val pen ki ai tuam zat den hi.\nHih pen 100 ah 100 dik hi maan hi cihna hilo in a zau pi aa etna ahihi. Zomi te pen Pasal te’n inn kuan makaih in gel i hih hman in pasal te in (Saving) sumkhol dan i siam ding leh i zatna te i kisit tel dinga i khiap ding te i khiap zawh ding kisam hi. Na kipiak khiatna zahzah na zi le natate in hamphat lawh dinga mi lak ah mai pha na gah ding hi.Tu hun ciangin hauhna pen bang zah income nei na hia cih sang in bang zah saving nei na hia cih pen hong thupi mawk hi.\nTua ahih man in min ten ja a tep hang na teplohna, zu a dawn hang na dawnlohna, a kisam lopi aa, sum zatding na ki dek tinten na pen tu zawh kum 20-30 ciangin na inn kuan sungah a lian mahmah nalamdang hong piang geigei ding cih phawk in. A sum in zong khol kha khollo ding hi teh a hi zongin mite sang in na hamphat zawk lam pen na mit gei in na mu ding hi. Laizom thelnah, Philipkhaipu\nPrevious: USA paitheih nading DV Lottery ngahcih kikhemna\nNext: US gamsung khualzinna pawlkhat – 99\nZeisu Film Zokam tawh ki bawlding\nZAM Thupuak :: 08 Dec 19 (IIMM tetawh kimuhna)\nLasiam Kapno – Australia ~ Zomi Quavadis\nKei hong hotkhiat manin hong sihlawh\nZika Virus hangin Singapore gamsung khualzinding ki patau mahmah ~ ZD


url: =ATI(Adventist Theological Institutes) ~ MUC\nATI(Adventist Theological Institutes)\nAdmin 2:58:00 PM Articles, Colleges and Schools, Conference Pianna thu, Religion Articles\n1. ATI (Adventist Theological Institutes) Maymyo ah kiphuankhia aa Zomi SDA te aa dingin kawlgamsak siah ah (Upper Myanmar Session) Sanghoih pen hipah hi. MUAS Sangpi ongdem kha leh cihtawh Union in ongphiansak hi. Tua aa kipan in nasia tak in Zomi te amit uh ongkeuh in ki ukcip na Religious Autocracy pan Religious Democracy Administration lam mai kinawt hi.\n2. SDA Organization sungah Conference status pen asangpenpen ki ukna hia,Khantoh nading ongkikhak tan denden ahih natawh kizui aa Zomi te kihai nawnlo ahih man-in, Conference status tawh kiding to pah hi. Pasian nasep na tangzaii zaw in nop kisa mahmah kawmkal ah Union or Mission khutnuai aa Pasian nasem pawlkhat Deek te khutzat in ong om uh aa amipih te phawk zonawnlo, sanggam u le nau beh le phung na ngawn phawknawnlo zah dongin ong gamta toto uh hi. Conference makaipi Pr Khamkhen leh Siapi Kaldal te Zomi pih biakna SDA te ait man-un Thongsungah kha 3 tangding anuntak na uh luang ongkhaam uh hi. Tualai tak in Zomi ka it hi acici amin kigen leng personal ongsuak pahpah ahih man-in( mi pawlkhat) nuam mahmah ta lailai uhhi. Pu Pum Za Lian in hih Conference te pen apanpih khasiangtho khat om ding hi acih mah bangin tuni ciang dong dawi havang kawmkal ah Zomi SDA te Conference Status tawh Pasian in ma ongtut pih lai ahih man in Tin Jubilee ongcing ding hi ta hi.\n3. Mangpau leh Kawlpau in kam kilet bualbual Zomi SDA pawlpi te aki disband nathu ongkisuak sak hi. Tua pen Church Policy tawh kituak nasep na man hilo hi. Local Church Board Meeting omlo pi aa Pawlpi kuanman Disband mawkmawk theih hilo hi. Mee (vote) piakdan zongh manlo hi. Khut lapsak maimai cih tawh thukhen (decision) bawlcih pen dirty politics taktak a backbone pen khat le nih hi lel cih kilang mahmah hi.\nColumbia Union Conference in special constituency akhel na hangun, tuni ciang dongmah GC in Disband napia naibuang lo uh hi. Ei kawlgam Union te'n power and authority zangkhial laimahmah cih ongphawk sak mahmah hi. Tu'n Pacific Union te zongh Vote ladingin kipanpan ta uh hi.\nZomi SDA sungah Ei GC tawh kizom lo te aci kankan aa vantung gam tunglo zahdongin ih ngaih sut nate ee? Kipuah phat huai ta lo maw?\nComlumbia Union Conference pen USA bup ah akhauh pai mahmah pawlcing mahmah Seventh-day Adventist te hilai uh hi. USA ah om SDA Burmese te' president khong ihsep hangin Zomi SDA te' kipumkhatna dangdo pahding cih te kikhel huai ta lo maw?\nArticles Colleges and Schools Conference Pianna thu Religion Articles


url: =Siamsin « Tongsan Weekly Journal\nPosts Tagged ‘Siamsin’\nHUN THAK IN HONG KALH THUTE\nPosted by khampeek on 11/05/2009\nI Zomi sungah a thusiam leh akizen zo hi leng pahtawi huai tampi-i nei ta hi. Tuhun thak ah Media and Information Technology(IT) lamah madawk mipilte leh ZONET cihte,Lai nasepna lam ah ZCLS,ZOLUS leh khatsim laihawm pawl khat, kalsim laihawm pawlkhatte zong a pahtawi huai tampi om hi. Hih te pen minam bup min tawh pia pah ding cihna hi loin, a kisaina munmun tawh kizui-in piak ding kisam hi. A pahtawi huai madawk mite leh a maute nasepnate pawl khat anuai a bangin kimu thei hi. La leh tumging lamah Pum Khan Cin,Kam Za Tual(Siyan), Cinpi(Lazy Club),Sia David Suum,Sia Tua mung, Lengtong Pauno,Lengtong Kam Khente,Thawn Kham,Cingsante Unau,SiaTS Khai, Zogam Lalpu,VCMang te, Falcon Band, Music production lam ah Minuamsa Video Studio, Kawlgam guiter kidemna pan telngah E Tuang cihte.\n6. Nasep hoih sep hun: Mihing khat in leitung ah i Kha a ding Jesu Khrist lungdamna thupha(Christ Gospel) i neih khit ciangin pumpi a ding Ci le sa lungdamna thu(Social Gospel) cih khat i neih loh a phamawh ahi hi. Thu um mikhat nuntakna pen ei a ding bek hi loin, midangte a ding/Jesu a ding nuntakna ahi hi. Gamkhangtote in hih midangte itna, huhna le panpihna cih pen thupisa mahmah uh hi. Leitung ah mihau a tamzawte in mizawngte huhna phualpi(Foundation) nei ciat mawk uh hi. Hih pen mihing a piankhiatna i manphatna taktak ahi hi. Mihing khat nuntakna pen kum 60-70 hi lel in khang khat nuntakna hangin khang tampi a kimang ding na hoih sep huai hi. Nang sih khit ciangin asi ngei lo ding leh a om den ding nasep kul hi. Mi pawl khatte in amah bek nuamsa ding a hanciam om thei hi. Kihuh cih tahdah ama sangin ahau zaw khat om leh hazat ding, gensiat ding leh suksiat ding peuh kihanciam zaw thei hi. Hih bang lungsim pen tuhun ah kizang thei nawn lo hi.\nTuhun pen leitung bup huam nasepna(Globalization) vive tawh nasep khop hun hi mawk hi. Hih bang a kipawlsiamna dingin lungsim zaipital/ Nampi lungsim (Nationalism) neih kul a, Lungsim toi/namneu lungsim(Tribalism) hepkhiat ding kisam hi. Kamdang in gen leng Nampi lungsim i neih theih ma tengin kipawlsiamna nei thei lo ding cihna ahi hi. Minam bup kipawlsiamna i gengen lai takin beh leh phung, khua leh tui, leh pawlpi vai nengneng te tawh ih buai luat ciangin Zomibup kipumkhatna leh nasepkhopna ding susia hi. LST sungah kipumkhatna thupha(Late.133:1-2) thupitak na gen hi. Leitung mun tuamtuam USA,UK,Norway,Germany,Sweden,Denmark, Italy, Canada, Australia, Japan,Singapore,Korea,China, Malaysia,Thailand,India cihte a Zomite leh Kawlgam lam pan kawlpi-Tahan, Tedim,Tonzang, Falam,Tamu, Yangon,Mandalay, Cikha leh Lamka(Manipur) lam ate tawh vaihawmk hawm a,Leitungbup Zomi Kipawlna (Global Zomi Organization) lianpi khat i neih ding hun ta hi., Hih bang kipawlkhopna pan Zomi Social Gospel cihte ahi Development Program leh Zomi Culture and Literature Committee cih bang zong thupitak neih ding kisam mahmah hi. Tua banah Zomite pilna lam ah i khantoh zawkna dingin mipil M.Phil, D.Litt, leh Ph.D. 500-1000 i neih ding kisam masa loin, Pilsin zia (Education System)te zonbeh a, Mipibup Laitheihna Nasep(Total Literacy Mission) lam panlak huai masa zaw hi hang. Tua hi-in hunthak sungah i ngaihsutna mahmah kibangsak in, a kilomkhawm lungsim ( United Heart) tawh sem khawm leng pangkhawm hatna(Unity is Strength) hong piang ding a, tua panin gualzawhna( Successful) kingah ding ahi hi. Zomite nampi lungsim nei a, mai lamah leitung buppi huam a nasepkhop siam leh a kipumkhat semsem ding i lametna hisak lai ding hi hang.\nThukhupna: Khuahun luan zia zui-in ngaihsutna le nuntak khuasak zia i khel ding kisam mahmah hi. Mi khempeuh in suakta tak a i lunggulh tantan lungkimtak septheih bawl theihna ding hamphatna kinei hi. Tua thute mah nuntakpihna leh kipawlkhopsiamna tawh lawhcin theihna ding hunthak sung a lut ta ihi hi. Hunthak in hong kalh thute i maituah zawhna dingin kikhelna, pilna le siamna, thuman thudik, liangko kikim nuntakna,leh Kipahtawisiamna tawh nampi lungsim nei-in a kipawlkhawm thei leng a khangto Pasian zat Thupha ngah Zomi namte i suak thei pan bek ding hi. A thupi mahmah khat ah hun thak sungah sunmang(Vision/Dream) limci neih ding kisam a, tua bang sunmang na neih kei leh nisim naisim a kikhel den i leitung in nang hong paisan den ding a hi hi. Khantohna le lawhcinna taktak pen a hunzui a nuntak simna hi-in hunthak tawh a kituak mahmah zong hipah hi. Lasim mimal kim tungah Hunthak tawh kimaituah siam ding leh a nungta siam dingin Topa Pasian in thupha hong pia hen.\nPosted in Articles | Tagged: Siamsin, ZomiSiamsin | Leave a Comment »


url: =Rev. Khoi Lam Thang Gangaw tunmadiak ah mawtaw Accident ~ ZD :: ZOMI DAILY\nposted on 14 February 2017 at 12:38 am Lomkholna: Khoilamthang, News, Sawltak, Zomi\nRev. Khoi Lam Thang pen Matupi panin Kalaymyo lam zuanin aciahsuk laitak Gangaw atun madeuh in mawtaw Accident cih kiza hi. Tusun 11:00am hunpawl in atuahsia cihi.\nSia Khoi Lam pen Zotung Laisiangtho apna ah avapai hi a, zanni Laisiangtho apna hun amankhit ciangin tuni hongciahkhia ahihi.\nA thu a cingin na theihnop uh leh Sia Mungpi, Phone 09428015144 ah ki hopih theiding cih Thawng Kop Tung (Bible Society) tungtawn in kiza hi.\nAccident na hangin Siapa in a veilam siakmit, ataklam liang, alei leh abiang sung lamteng nasa ahih manin Gangaw zato ah kilakmasa cihi. Tualai ah tawmveisung aki bawlkhit ciangin 8:22 Kalaymyo lamzuan cihthu kizak beh hi.\nSiapa natna liamma khempeuh panin damsiangna hong ngahmengmeng theih nadingin thungetna ah phawkciatni.\nSia Khoi Lam Thang pen Kawlgambup “Bible Society of Myanmar” ah General Secretary aseplaitak ahihi. ZD Sawltak #zomidaily\nLeitung muntuamtuam aom Zomi khempeuh in ki theinuam mahmah ahih manin, Siapa vaitawh kisai ahunhun in athu atheihbeh masasa in anuai a Comment Box sungah hong Update unmaw.\nUpdate: 14 Feb\nFeb 12 2017 Sunday ni in Matupi Township Sempi khua ah Zotung Minamte Lai Siangtho honna, apna a neihpih khin Feb 13 Kawlpi lamzuan a hong kikha PRADO tawh. Gangaw tunma in Motor speed tamdeuh aitam accident uh hi. Gangaw Zato kipuakin tuapan Kawlpi Zato zan 12:15 pawlin hong tung uh hi. Akhe veilam siakmit kilawii, nasa mahmah. A awmsung zong nasa. Aleii leh a kamsung petkha gawpdan.\nAccident na uh lam khangah pi 400 valbang kiadan uhi. Zato ten Xray hong kapsak pah uh a, aguh lampen asia lua omlo hileh kilawm. Aizongin nasa mahmah himai hi. Tu in Zato ten zatui hong sutsakuh a a ihmut mahmah laitak hi. Sianu leh ani uh Cing Lian in Ygn pan hong delhto uh a Mandalay ah tuzan tamin zing ciang Vanlengtawh Kawlpi hong sawm uhi. Thunget phawk ciatni\nPrevious: Malaysia, Pandan Indah vengah Myanmar nupi khatleh naupang 2 kithatlum ~ ZD\nNext: Christian Hymn te’ tangthu: Nung Ciangin A Nopna


url: =Start Over You searched for: Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Videotapes ✖Remove constraint Subject: Videotapes Subject Landlord and tenant--New York (State) ✖Remove constraint Subject: Landlord and tenant--New York (State) Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Subject Rental housing--Law and legislation--New York (State)--Periodicals. ✖Remove constraint Subject: Rental housing--Law and legislation--New York (State)--Periodicals. Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Names McKee, Michael ✖Remove constraint Names: McKee, Michael


url: =A lamdang le a etteh tak innkuan (3) ~ Lian Tuang :: ZOMI DAILY\nA lamdang le a etteh tak innkuan (3) ~ Lian Tuang\nposted on 14 March 2020 at 2:04 pm Lomkholna: Article, Liantuang\n12) 1994 kum sia Kam Khaw Thang Yangon pan Tedim a ciah toh khat a thupiang ahi hi. Vai tuamtuam tawh kawlpi ah ni nih ni thum sung tam hi. Siavuan Hang Khan Thang zong a zin tawh kituak kha hi. Kawlpi ah a zin tunna uh kibang hi.\nSia Thang pen Seihkantha venga teng nu Niangkok (a sanggamnu tanu ) in nitak an ne sam hi. Nitak an nek khit sia Thang ciah ding a kithawi ciangin nu Niangkok in “ Pu Thang aw ka tanu a ci sa lua mahmah in thu ong nget sak ve,” a cih leh Sia Thang in “ ci sa pen thu nget ding zong hi mah in, sep ding a kisam pawlkhat om ding hi veh aw” ci kawm in pai khia vingveng hi.\nThu nget sak se loin hih bangin a nusiat ziau ciangin lamdang sa mahmah hi. Ama deihloh gen khialh sep khialh khat nei kha ka hiam ci in nu Niangkok kisuang mahmah hi. A langkhat ah a tanu cina gim mahmah hi cih thei gige na pi hih bangin a nusiat ziau pen khasia dekdek liang hi.\nAhi zongin tua zawh nai khat khit khawng ciangin khua-ul ziat le vei kai zihziah in siavuan Hang Khan Thang tawh sia Thang tung kik leuleu hi.\nSia Thang in naupang ci sa pen zato lam siavuan siamah ten sep theih khat nei ngel ding hi cih ngaihsutna tawh a zin tunpih pa siavuan Hang Khan Thang a va sam vingveng na hi gige hi. Siksakol zang loin khe tawh pai ngiatngiat hi. Khua mial khin ta hi. Apai kik ciangun lampi tel khial gawp in, Nu Niangkokte inn mu pak zo lo uh a, a kilehleh na un khua-ul ziat le vei kai in a kawtkim ngiingei uh ahi hi.\nSiavuan pa in naupang gimsa mahmah ahih manin zatui sun pah in, a nek ding zong zatang pia beh hi. A zingciang amah zin kik ta ding ahih manin kawlpi zatopi ah a pai hamtang na ding vaikha hi. Tua khit ciangin a zin uh ah a nih un khe tawh ciah kik uhi.\nA zingciangin naupangno nu zato kahpih hi. A sawt loin dam siang hi. Tua naupangno in tu in pasal nei khin in ta thum nei ta hi.\nNu Niangkok in a gen ciangin tua hun laitak in naupang ci sa lua in gim mahmah ahihna a veng le pam te in a gen kik ciangin ka thei tel pan hi ci hi. Tua nitak in Siavuan Hang Khan Thang le sia Thang in veh kha zenzen lo hi leh a sihsuah thei mai ding dinmun ahihna gen thei zel hi.\nHih thu I gen kik ciangin vai khat peuhpeuh ah Pasian muan ding a thupi pen ahih mah bangin mihing lam panin zong lampi man tawh sep ding a kisam thu pawl khat om veve na ahihna a gen nuam I hi hi. Lian Tuang\nPrevious: President Trump in Covid-19 hangin National Emergency taangko\nNext: ZIUSA Genvai lut nuamte theihsakna April 2020\nMuslim gam 7 pan gambel te lutsaklohding vai alangpang Sally Yates kitawpsak ~ TK Lian\nVanleng sungah khualum salua in Emergency Exit kongkhak ahongpa $11,000 ki liausak


url: =Salai Za Lian in “The highest 2014 Myanmar Music Award” hong ngah pahtawina :: ZOMI DAILY\nposted on 5 March 2015 at 1:02 am Lomkholna: ArtistSuan, Celebrity, News\n1982 hun Kawlpi khuapi laizang kalimsuai hun Sia Lian Bawi (Composer & singer) in Agape series nihna tualai Kawlgam pan Music group tampite sungpan aminthang pen Salai Za Lian (Kam Za Lian) lamkaihna The Aces Band tawh akhum uh (Tape) khat ahawm khiat ma un hong letsong ngei-in sun tawh zan tawh cimlo liangin kangai ngei a lasate la siam banah, tumging tumte naksiam kisa mahmah ngei-in, Pu Za Lian hangin tua hun lai ei Zomi te maipha kingah ngei thamlo ki angtanpih mahmah zawlai hi.\nKawlgam Actor minthang Kyaw Hein in zong Salai Za Lian pen pimuh/ sang-et mahmah ahih manin, tua hun lai aki angtanpih mahmah aneihsa Mercedes-Benz car i akong khak khat akhe tawh suihpalhsak gawp in tua pen ahehlo banah, puahlo a akoih pen amu khat peuh kiangah (Salai Za Lian sudeh “Becii kan da”) cidep in lungdam mahmah in gen ngei hi. Tua thamlo tua hun Actor Kyaw Hein in zong series khat bawl in kideih pian ahih man, amah leh amah hi kisapian in Salai Za Lian kiangah kalasak bangci nasa a leh! ci’a kavadot vial leh ” Salai Za Lian sudeh Becii aa’payda Maik de bia” (Ko Kyaw Hein khinbya Tachin masu zian kawng mee) hongci giap, Ko Kyaw Hein aw lasa dingin piang mahmah kei teh aci ngam giap khat zong ahi hi.\nA neu tung pan kipan akhan tungtawn Anu Zonu tawh akhan khiat ban thamlo amin mahmah zong maizumpihlo anu minam min tawh Kawlgam sungah Kam Za Lian cih min aneih banah Zozi neih sawnsawn lai-in Kawlgam Music lam siamna Pahtawina asang pen angah hun dong i minam hong tawisang lailai ahih manin, ei minam hikei ci’a i ngaihsut sak teitei lai uh leh a (Extremist) mahmah minamte kisuak zo thei kha dingin ngaihsun ingh.\nBangbang ahita zongin Pu Victor Kam Za Lian Pahtawina i pia uh hi. Congratulations! Nam dangte kawmkaal ah i minam atawisang leh vang hong neihsak khat zong ahih manin, lungdamna thu zong i ko uh hi. Topa in cidam khansau in hong koihsak ta peuh hen! Amen\nPrevious: Mainawt in, Kalsuan in\nNext: Na lukhu khuden kei in ~ Nk Khanno


url: =Alian Panmunneite’ Kampau Aguu-agaau :: ZOMI DAILY\nposted on 4 February 2016 at 7:57 pm Lomkholna: News, Zokhai, Zomi\nTusawngteng Zomite’ supna alawh kampau ziak-a apiang thu pan-in thusinna nei-in maailam’ ading thugen lasak kidop theih tuamding deihna-tawh nengcik khat……….\nTuma sawtlo-in UN Palaai khat-in Chin State hongveh-a, Chin State pupi panmun aleen laaitak ahi Maj. Hung Ngai-tawh akiho ciang-in:\n“Ko Kawlgam thuneite leh gaalkaapte-tawh kitukalhna, buaina nei kei-ung. Daihna (Peace) nuai-ah om hi-ung”. acih man-in Malaysia, Thailand leh India-a Zomi gaaltaai (gam thumna lamen mipihte) ataangpi-in lametbei dinmun tunlawh-hi. Gamuk (Zomite-in “Kumpi” acih khialhkhaak zeel-uh)te gaalkaap hi-a, tua gaalkaapte-in Hung Ngai-pen Chin State ading-a akoih ahih-tawh kituak-in uital khawi bang-a akikhawi gaalkaap khat-in “Ko gaalkaap leh thuneite-tawh buaina, siatna nei kei-ung” acih-pen ama’ ading-in maan mahmah-hi, banghanghiam cihleh amah gaalkaap ahihi.\nHih thu enpak lehang “Banghang-in UN Palaai khat-in gaalkaap thuneipi khat thudot-in nei ahitam? Tua gaalkaapmaang khat’ thugen banghang-in um/saang ahitam? Ahihkeileh Politician kici minam it-a kinei Kawlgam-a makaai upate khatbeek-in tua UN Palaai banghang-in hopih ngamlo ahitam? Akoici ahitam????” ci-a dot leh kan theihding thulehla naakpi-in tam-hi. Hihpen abeisa, apai khinta thu hi-a, “thubeisa suutsuut” ci-a sialammuhna-tawh asaang-zong om taleh, hihthu pianzia tungtawn-in Zomi makaai upa khatpeuhpeuh tuabang mi thupi, background organisation thupi anei mi khatpeuh-tawh I-kiho ciang-a kampau athupiitna naakpi-a phawk leh kidop theihding deihna ahihi.\nMinam’ representative I-hih ngialleh or Zomi minam min paulam-a thugen lasakna khatpeuh-ah naakpi-a pau kidopding, Kawl Gamukte (adiak-in Gaalkaap Kumpi I-cihte)-peuh kihta laai veve-a, thukhual bangkeek-a Zomite’ cihmawh dongtuaknate pulaak ngamlo khawng-a ciakciak hun hi nawnlo-hi. Aziak-pen Kawlgam kiukna kikheel zia dingzong aktui sung avom/akaang ding kitheilo-tawh akisuun lingleng hi-a, Zomite awkcip theih mawhlohna hunkaal sung-ah omlaai-hi. Kampau peuh-in, “NLD-in thuneihna hongngah taktakleh,…..” ci-a advanced quote neih tangtang loh-in gamliante leh organisation lianpite-in thulehla khatpeuh akip-a asaan khit thu-khat suutkiik phelkiik nading naakpi-in haksa ahihlam phawk-huai mahmah-hi.\nTu-ateng cipak-ni. Kawlgam kiukna dinmun, eima’ hihna, maailam’ kiciatlohna cihteng thei sinsen-a thugen lasak ciatding makaai upate’ ading-in naakpi-in kisam ahihlam phawktek-in, thungen thei te-in thungetna-ah helding kicial nuam hang!\nPrevious: Immigration Kitheihmawhbawl Theih Hinawnlo ~ Hau Za Cin\nNext: Thupha a hawmkhia minam – Zomi\nGZA, Zomi Maikai le Kipumkhatna ~ Zam Thuam


url: =· Leitung Gaalpi thum na piangzo phialding a kilam en Syria gamtung a phialphiah bang a kipaihpelh zialzial US leh Russia te anihtuak un kikihta tuak uhhiam Vanlaai ah gaalvanleeng te akiphuut khakloh nading Air Traffic Safety On Syria cih thukimna October 20, 2015 ni in Suaikaai ci in Pentagon ten genkhia uhhi. US ten 2014 kumpan IS te Vanlam tawh 2,600 vei Bomb khiat ta uha, IS te kiamtuannailo, Russia ten lah Nisim bomb akhiat uh hang IS te Kiamtuam lo ci in London bulphuh SOHR te leh Pentagon ten gen October 20, 2015 ni in genkhia uhhi. Russia ten Tuma Kaal thum pan kipan tuniciang Syria gam ah IS gaalkaap leh Tapong kigawm 243, leh Mipi 127 gokhin ta uhhi. VOA\n· Philippine gam leilu lam teng October 19 nipan Huihpi leh Guahpi in nasiatak in nawkgawp ahihman in mi 17 si a, Lei leh Lampi 100, Inn leh Biak Inn 300,000, Hamsatna tuak mipi 300,000 pha a kumpi thunei te in ahithei zah in abuaihpih laaitak ahihi.BBC\n· Ni 4 sung taam ding a Britain gam a vazin Sen President Xi Jinping in Britain Parliament ah thungenna October 20, 2015 ni in nei hi. Zingciang October 21,2015 ni ciang Prime Minister David Cameron tawh nitaak ann nekhawm ding uhhi .Amah peen sumvaai azin hipha diak hi. Britain gam a om Chinese Innkuan ten tangkha tuitawh namuak zihziah uhhi.CNN\n· 1953 kumpan akikhen thaang cip Korea sak le khang a Tanau neite kimukhopna October 20, 2015 ni in Uhamzaw deuh teng kimusak phot uha, khat le khat kikah ziahziah in “Sian In khen maw Zin in khen maw sinlaai ah nasang ee” Tuunsung khat pan piang hi ngeingei hang ci in lungdamna ki it na khitui te luangziahziah hi. Nithungsung sawtding ci uhhi. VOA\n1/22/2017 04:30:05 pm\nIts about the two country and this article are very important for the resident of these country some time the two country have the conflict and they solve this conflict with talking and good way so I think its not best that we took the hard action.\n1/16/2018 10:20:07 pm\nAdherents of various religion have diverse style to implore yet the vast majority of them stand front of Allah for this reason. That fat women are singing exceptionally fascinating tune as should be obvious and their move making it all the more intriguing.


url: =2014 Census khitciang Zomi masuan ding\nNi 7 bek akisam laai Kawlgambup milip kisimna ah Zomi ci in Code-914 ah gelding in Leitungbup a om Zomi kheempeuh leh Zomi kipawlna kheempeuh in kithu kim in asum apai, itha ingal leh pilna siamna tek tawh ma ipan man nahaang in Zomi kiciding mi atawmpeen 100,000 kicingding in khamuanna leh theihkholhna inei hi.\nIhihna Zomi theicianlo leh gelhziading laaitheinaailo Zomi te tung ah hihthu itheisaknading in ma anapan sa mahbang un, Zomi sung a kipawlna kheempeuh in na kiseemkim thei in pan mun kila kim thei ciat hi.\nAhizong in Tun huntomno sung in Census ongbeiding a, ikhum bangbang Kawlkumpi ten hehvuau no Zomi deihte mi hihzah pha uhcin Zomi cin ongkisap ung ei! Ongcikholding a kitheih kheem mawhbawl maw pai mangmaw ahihkei leh Mualtungmi khat le khat kikaal buainading thutuam tuam onggingsak maw cih hiding cihpeen Kawlte nasepzia itheihkholhsa ahihi. Ahih kei leh Ko Zomi cihbang akigelh kamu kei uh ongcikha ding hi.\nTuabang daan hileh Kumpi tawh aki hotheiding Kumpi theihpihna, Phalna angah peen ZCD,ZYA leh TA tebek ahihi. Hih teng in nasiatak in kumpi ah phuthei a zong amau ongphuding in imuang mahmah hi. Azenzen in hih ZCD,ZYA leh TA ten ongsem zokei leh Cesus ma in naseemthei tam in kamdimdim in I ot teihang hih kipawlna thumteng lubuk mah ah mipi in tusak ding uhhi.\nTua ahihman in Zomi it ing acilimlim Makaitawh nautaang tawh akua mapeuh in Zomi it ing nacih abanghiam na it?? Asam maw ?? alu maw?? Ahih keh (ZOMI) laimal a it maimai mawh kingaihsun pha ni. Zomi it Zomi deih ci in Zomi te makaihna mah ahi ZCD,ZYA,TA cihte itlo muhdah tuam neise cihbang nalung simsung ah aomkhaak aleh Zomi aitlo Zomi ading makaai cinglo nahih lam kiphawk inla khau khat la in singkung ah kikhai lum lel in. Nangkhat hang Zomi kipawl na khat le khat kibuai a mitam asukkhak saang Nangkhat silel lecin Zomi maailam limci zaw ding hi.\nMimal, Kipawlna, Biakna te khat le khat khut kileen diamdiam in naseemkhawm ding hang tuni pan kipan


url: =Malaysia gamsung Election hunciang buaina aomleh sepziading kisin kholhna nei :: ZOMI DAILY\nposted on 15 December 2017 at 11:35 am UTC+9:30 Lomkholna: Malaysia, News, Sawltak, World\nMalaysia gamsung ah gamuk makai kiteelpi pen maikum 2018 August khasung hita hi. Tua “14th Malaysian general election (GE14)” hunsung ah gamsung buaina omkhathei, lungphona omkhathei cih thunei te’n mukhol uh ahih manin, kiginsan mahmah uhhi.\nPalik thunei khat ahi Sentul OCPD Asst Comm R. Munusamy in agenna ah zanni Thursday (Dec 14) ni in Kuala Lumpur khuasung aom sanginn mun 2 ah buaina apianleh bangci vaihawmding cih “Live Drill” kisinna kinei hi ci’n genkhia hi.\nVote kipiakna panin mipi buaina aomleh Police te’n ahunlap in bangci bangin vaihawmding cih aki sinkholkhol uh ahihi.\nAmasa Drill abawl uhpen “Sekolah Kebangsaan La Salle” kici sanginn ah abawl uh hi a, Social Media tungtawn in Party khatpan Vote piate buaisakna aomleh bangci sepding cih kisinkholhna ahihi.\nParty khatpanin Supporters te’n lungkimlo in, palik mawtawpi “Police Truck” te khawlsak in, Vote gukpiaksawm te akhawlsaksawm cihbangdan ahihi. Tua Party khatpan Supporter mi 30 bangtepen Police tetawh kitawng uh a, mi tampi liamin, pawlkhat kiman a, Police Headquarters kipuak cihbangdan akisin uh ahihi.\nVideo: Cops conduct live drills ahead of polls\nAnihna Drill abawl uhpen SMK Methodist Kuala Lumpur mai ah sunkimlam pawlin akisin uh ahihi. Hih kisinna Scenario sungah Party khatpan in Supporter mi 200 bangin Vote piading in Bus tawh apaite anawngkaisak laitak ahihi. Tuate pen gamveng “neighbouring countries” panin Vote aguk piaksimding in hongpai uhhi ci’n aki tawngsak ahihi.\nTua Supporter mi 200 te’n Bus Driver leh Passengers tepen ID “Identification Documents” laktheilo ahih manin, anawngkaisak cihbangdan aomleh ci’n kisinna ahihi.\nMalaysia, Penang State sung ahzong “14th General Election” hunciang buaina aomleh sepziading kisinkholhna “Live Drill” kinei cih kiza hi. Hih Live Drill kisinna te ah Police Department leh adang Department tuamtuam panin Officers tampi kihel in, limtak in akisin ngekngek uh ahihi. Malaysia gamsung kiteelpiding General Election hongnai semsemleh Security zong hongkhauh semsemding a, gamdangmi tezong buaina, kimat kihen cihte hongtamzel khatheiding hi. Sawltak #zomidaily\nPrevious: Niguk ni (The sixth day)\nNext: Asia gamsungah Pagoda asangpen in akiciamteh khat meikangtum


url: =MI TANGZANG PU PAU KAM ' TANGTHU. - Laibu Saal\nHome > Thuluui/Articles > MI TANGZANG PU PAU KAM ' TANGTHU.\nMI TANGZANG PU PAU KAM ' TANGTHU.\nAgelh - Nang Za Mung\nTanglai-in Zomi ih pu ih pate sung panin, a lamdang mi thahat tuamtuam a piang thei zel hi. Tua bang mi thahatte’ sung panin thatang, pumpi tangzang a, tai a hat, tangthu-a kigen mi khat in Pau Kam ahi hi.\nPau Kam pen Pu Khan Thuam tapa thumna hi a, Tedim khua ukpi Pu Kam Hau nau ahi hi. Ama hun lai-in gal leh sa mat kidem hun, mihing takpi kithah kimat hun lai ahih mah bangin, Pau Kam pen galvai saivai-ah a muan a suan khat uh ahi hi.\nPau kam a hatna thu a thei a mute tungtawnin tuni dongin nupi papite in a mangngilh thei loh uh gen bel-in a neih khat uh ahi hi. Pau Kam hatzia a genna uhah amah pen tai lamsangah tangzangin hat a, manlang mahmah hi. Deih taka a tai ngial ciangin, a nunga a lum puak leng ding deng hi. Buisai a sikkhak nangawn pilh lo khuak lo hi. Sial-ek hing a sik khakte zong dep lo hi, kici hi.\nPau Kam in a tenna Mualbeem khua panin a khua gal Vangteh khuate lokuan vai ciah a khuamual uh a tung, a ngal muh pen a khua uh a tun ma-in Mualbem panin delh leng phakngap ing, ci hi. A lawmte in um lo ahih manin khaam uh hi. Pau Kam zong Mualbeem panin Zangzawlah, tua pan a khawtaw lui-ah tawn suk in, tua pan to kah leuleu in, tai cih takin a tai leh Vangteh lokuan tawknga lo-a a paipaite, a khua uh a tun ma-in pha takpi hi, ci hi.\nTanglai Zomite sung panin Pau Kam pen pumpi tangzangin manlang a, tai a hat mahmah mi lamdang khat ahih manin, tulai leitung minam tuamtuamte sung panin tai hat pen a kicite in zong Pau Kam’ hatna zah ban zo tuan dingin ka um kei hi.\nSource ; Tedim No. 1 Basic Education High School, Golden Jubilee Magazine 1998 page 334.\nItem Reviewed: MI TANGZANG PU PAU KAM ' TANGTHU. Description: Rating: 5 Reviewed By: Cinpu Zomi